การจัดการ

[]โครงสร้างองค์กร

1. โครงสร้างการจัดการ

บริษัทฯ มีโครงสร้างการจัดการประกอบด้วย คณะกรรมการบริษัท คณะกรรมการบริหาร
คณะกรรมการจัดการ และ
มีคณะกรรมการชุดย่อย จำนวน 4 คณะ ได้แก่ คณะกรรมการตรวจสอบ
คณะกรรมการสรรหาและกำหนดค่าตอบแทน คณะกรรมการบริหารความเสี่ยง
และคณะกรรมการบรรษัทภิบาล โดยรายละเอียดของคณะกรรมการแต่ละคณะมีดังนี้

 1.1 คณะกรรมการบริษัท

คณะกรรมการบริษัท ประกอบด้วยกรรมการ 13 คน โดยมีประธานกรรมการเป็นตัวแทนของผู้ถือหุ้น
และไม่ได้เป็นบุคคลเดียวกับกรรมการผู้จัดการใหญ่
ซึ่งคณะกรรมการประกอบด้วยกรรมการที่ไม่เป็นผู้บริหาร 12 คน และกรรมการที่เป็นผู้บริหาร 1 คน
รายละเอียดดังนี้

1.  นายวันชัย จิราธิวัฒน์ ¹ ประธานกรรมการ

2.  นายไพฑูรย์ ทวีผล กรรมการอิสระ

3.  นายจักก์ชัย พานิชพัฒน์ กรรมการอิสระ

4.  นางสุนันทา ตุลยธัญ กรรมการอิสระ

5.  นายการุณ กิตติสถาพร กรรมการอิสระ

6.  นายครรชิต บุนะจินดา ¹ กรรมการ

7.  นายสุทธิชัย จิราธิวัฒน์ ¹ กรรมการ

8.  นายสุทธิเกียรติ จิราธิวัฒน์ ¹ กรรมการ

9.  นายสุทธิชาติ จิราธิวัฒน์ ¹ กรรมการ

10. นายสุทธิศักดิ์ จิราธิวัฒน์ ¹ กรรมการ

11. นายสุทธิธรรม จิราธิวัฒน์ ¹ กรรมการ

12. นายกอบชัย จิราธิวัฒน์ ^(1, 2) กรรมการ

13. นายปริญญ์ จิราธิวัฒน์ ¹ กรรมการ

หมายเหตุ
¹ กรรมการในลำดับที่ 1 และ ลำดับที่ 6-13 เป็นกรรมการที่เป็นตัวแทนจากผู้ถือหุ้น
² กรรมการในลำดับที่ 12 เป็นกรรมการที่เป็นผู้บริหาร

กรรมการผู้มีอำนาจลงลายมือชื่อแทนบริษัท คือ นายสุทธิธรรม จิราธิวัฒน์ นายปริญญ์ จิราธิวัฒน์
นายกอบชัย จิราธิวัฒน์ กรรมการสองในสามคนนี้ลงลายมือชื่อร่วมกันและประทับตราสำคัญของบริษัท

หน้าที่และความรับผิดชอบของคณะกรรมการบริษัท

1)  ปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัท
    ตลอดจนมติคณะกรรมการ และมติที่ประชุม
    ผู้ถือหุ้นด้วยความซื่อสัตย์สุจริต (Duty of Loyalty) ความระมัดระวัง (Duty of Care)
    มีความรับผิดชอบ (Accountability) และมีจริยธรรม (Ethic)
    โดยคำนึงถึงประโยชน์ของผู้ถือหุ้นทุกรายอย่างเท่าเทียมกัน

2)  กำหนดวิสัยทัศน์ กลยุทธ์ แผนงานและงบประมาณประจำปีของบริษัท
    โดยมีการติดตามผลการดำเนินงานด้านต่างๆ ของบริษัทอย่างต่อเนื่อง
    เพื่อให้มั่นใจว่าการดำเนินงานเป็นไปตามเป้าหมายที่กำหนด
    และสามารถจัดการอุปสรรคปัญหาที่อาจเกิดขึ้นได้อย่างทันเวลา

3)  พิจารณาอนุมัติรายการที่สำคัญตามขอบเขตอำนาจหน้าที่ของคณะกรรมการ
    ตามที่กฎหมายและข้อบังคับของบริษัทกำหนด
    รวมถึงพิจารณาอนุมัติงบประมาณรายจ่ายลงทุนที่มีวงเงินมากกว่า 200 ล้านบาท

4)  พิจารณาแต่งตั้งคณะกรรมการชุดย่อยต่างๆ
    เพื่อสนับสนุนการปฏิบัติงานตามความรับผิดชอบของคณะกรรมการตามความเหมาะสมและความจำเป็น
    โดยมีการติดตามผลการดำเนินงานของคณะกรรมการชุดย่อยอย่างสม่ำเสมอ

5)  กรรมการที่เป็นอิสระควรใช้ดุลยพินิจอย่างเป็นอิสระในการพิจารณากำหนดกลยุทธ์
    การบริหารงาน การใช้ทรัพยากร
    การแต่งตั้งกรรมการและการกำหนดมาตรฐานในการดำเนินธุรกิจ
    รวมทั้งพร้อมที่จะคัดค้านการกระทำของฝ่ายจัดการหรือกรรมการอื่น
    ในกรณีที่มีความเห็นขัดแย้งในเรื่องที่มีผลกระทบต่อความเท่าเทียมกันของผู้ถือหุ้นทุกราย

6)  จัดให้มีการเปิดเผยข้อมูลต่อผู้ถือหุ้นและผู้มีส่วนได้เสียทุกกลุ่มอย่างถูกต้อง ครบถ้วน โปร่งใส
    เชื่อถือได้ และทันเวลา

7)  จัดให้มีระบบควบคุมภายในและการตรวจสอบภายในที่มีประสิทธิภาพและประสิทธิผล

8)  จัดให้มีกระบวนการบริหารความเสี่ยงที่เหมาะสมและมีประสิทธิภาพ ซึ่งสามารถประเมิน
    ติดตาม และบริหารความเสี่ยงที่สำคัญได้

9)  จัดให้มีเลขานุการบริษัทเพื่อช่วยดูแลกิจกรรมต่างๆ
    ของคณะกรรมการและช่วยให้คณะกรรมการและบริษัทปฏิบัติให้เป็นไปตามกฎหมายและข้อกำหนดที่เกี่ยวข้อง

10) จัดให้มีจรรยาบรรณธุรกิจของกรรมการ ผู้บริหารและพนักงาน
    เพื่อเป็นมาตรฐานแนวทางในการดำเนินธุรกิจของบริษัท

11) จัดให้มีการดำเนินงานตามหลักการกำกับดูแลกิจการที่ดี
    และสนับสนุนให้มีการสื่อสารไปสู่ทุกคนในบริษัทให้ได้รับทราบยึดถือปฏิบัติอย่างจริงจัง

12) จัดให้มีกระบวนการที่ชัดเจนและโปร่งใสเกี่ยวกับการทำรายการระหว่างกัน

13) จัดให้มีกระบวนการที่ชัดเจนในการรายงานของคณะกรรมการตรวจสอบต่อคณะกรรมการ
    เมื่อพบหรือมีข้อสงสัยเกี่ยวกับรายการหรือการกระทำ
    ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    คณะกรรมการต้องดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

14) จัดให้มีการกำหนดแผนการสืบทอดตำแหน่งผู้บริหารระดับสูงของบริษัท

15) จัดให้มีการทบทวนและปรับปรุงนโยบายและแผนงานที่สำคัญต่างๆ
    ให้เป็นปัจจุบันและเหมาะสมกับสภาพธุรกิจอย่างสม่ำเสมอ

16) สามารถแสวงหาความเห็นทางวิชาชีพเกี่ยวกับการดำเนินธุรกิจด้วยการว่าจ้างที่ปรึกษาภายนอกด้วยค่าใช้จ่ายบริษัท

17) ปฏิบัติหน้าที่อื่นใดเกี่ยวกับกิจการของบริษัทตามที่ผู้ถือหุ้นมอบหมาย

ทั้งนี้
บริษัทได้กำหนดคุณสมบัติความเป็นอิสระไว้เข้มงวดกว่าข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
รายละเอียดดังนี้

คุณสมบัติของกรรมการอิสระ

1.  ถือหุนไมเกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่
    บริษัทย่อย บริษัทร่วม หรือ
    นิติบุคคลที่อาจมีความขัดแย้ง ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

2.  ไม่เป็นหรือเคยเป็นกรรมการที่มีส่วนร่วมบริหารงาน ลูกจาง พนักงาน
    ที่ปรึกษาที่ได้รับเงินเดือนประจํา หรือผูมีอํานาจควบคุม ของบริษัท บริษัทใหญ่ บริษัทย่อย
    บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง
    เว้นแต่จะพ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

3.  ไม่เป็นบุคคลที่มีความสัมพันธ์ทางสายโลหิตหรือโดยการจดทะเบียนตามกฎหมาย
    ในลักษณะที่เป็นบิดามารดา
    คู่สมรส พี่น้อง และบุตร รวมทั้งคู่สมรสของบุตร ของผู้บริหาร ผู้ถือหุ้นรายใหญ่
    ผู้มีอำนาจควบคุม
    หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทหรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ในลักษณะที่อาจขัดขวางการใช้วิจารญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง เว้นแต่จะพ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้ง

  ความสัมพันธ์ทางธุรกิจตามวรรคแรก
  รวมถึงการทำรายการทางการค้าที่กระทำเป็นปกติเพื่อประกอบกิจการ
  การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
  การให้หรือรับความช่วยเหลือทางการเงินด้วยการรับหรือให้กู้ยืม ค้ำประกัน
  การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
  ซึ่งเป็นผลให้บริษัทหรือคู่สัญญามีภาระหนี้สินที่ต้องชำระต่ออีกฝ่ายหนึ่งตั้งแต่ร้อยละ 3
  ของสินทรัพย์ที่มีตัวตนสุทธิของบริษัท หรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า
  ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกันโดยอนุโลม
  แต่ในการพิจารณาภาระหนี้ดังกล่าวให้นับรวมภาระหนี้ที่เกิดขึ้นระหว่าง 1 ปี
  ก่อนวันที่มีความสัมพันธ์ทางธุรกิจกับบุคคลเดียวกัน

5.  ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
    ผู้บริหาร หรือหุ้นส่วนผู้จัดการของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้งสังกัดอยู่
    เว้นแต่จะพ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

6.  ไม่เป็นหรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่า 2 ล้านบาทต่อปี จากบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้
    ในกรณีที่ผู้ให้บริการทางวิชาชีพเป็นนิติบุคคลให้รวมถึงการเป็นผู้ถือหุ้นรายใหญ่
    กรรมการซึ่งไม่ใช่กรรมการอิสระ ผู้บริหาร หรือหุ้นส่วนผู้จัดการ
    ของผู้ให้บริการทางวิชาชีพนั้นด้วย เว้นแต่จะพ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้ง

7.  ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการของบริษัท
    ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

8.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

  กรรมการอิสระอาจได้รับมอบหมายจากคณะกรรมการให้ตัดสินใจในการดำเนินกิจการของบริษัท
  บริษัทใหญ่ บริษัทย่อย บริษัทร่วม บริษัทย่อยลำดับเดียวกัน
  หรือนิติบุคคลที่อาจมีความขัดแย้งโดยมีการตัดสินใจในรูปแบบขององค์คณะได้

เลขานุการบริษัท

บริษัทมีการจัดตั้งสำนักเลขานุการบริษัท
เพื่อดูแลการดำเนินการงานด้านเลขานุการบริษัทให้เป็นไปอย่างมีประสิทธิภาพ
และคณะกรรมการบริษัทเป็นผู้พิจารณาแต่งตั้งผู้มีคุณสมบัติเหมาะสมเพื่อปฏิบัติหน้าที่เลขานุการบริษัท
ปัจจุบันผู้ที่ดำรงตำแหน่งเลขานุการบริษัท คือ นางสาวนภารัตน์ ศรีวรรณวิทย์

หน้าที่และความรับผิดชอบของเลขานุการบริษัท

1)  จัดทำและเก็บรักษาเอกสาร ดังต่อไปนี้

    1.  ทะเบียนกรรมการ

    2.  รายงานประจำปีของบริษัท

    3.  หนังสือนัดประชุมคณะกรรมการบริษัท และรายงานการประชุมคณะกรรมการบริษัท

    4.  หนังสือนัดประชุมผู้ถือหุ้น และรายงานการประชุมผู้ถือหุ้น

2)  เก็บรักษารายงานการมีส่วนได้เสียที่รายงานโดยกรรมการหรือผู้บริหาร

3)  จัดส่งสำเนารายงานการมีส่วนได้เสียของกรรมการและผู้บริหาร
    หรือบุคคลที่มีความเกี่ยวข้องให้ประธานกรรมการ
    และประธานกรรมการตรวจสอบทราบภายใน 7 วันทำการนับแต่วันที่บริษัทได้รับรายงานนั้น

4)  จัดการประชุมคณะกรรมการบริษัท และการประชุมผู้ถือหุ้นให้เป็นไปตามระเบียบ ข้อบังคับ
    และกฎหมายที่เกี่ยวข้อง

5)  ดูแล ตรวจสอบ
    และให้คำแนะนำในการดำเนินงานของบริษัทและคณะกรรมการบริษัทให้เป็นไปตามหนังสือ
    บริคณห์สนธิ ข้อบังคับของบริษัท พระราชบัญญัติหลักทรัพย์และตลาดหลักทรัพย์
    พระราชบัญญัติบริษัทมหาชนจำกัด และกฎหมายอื่นๆ ที่เกี่ยวข้อง

6)  เป็นศูนย์กลางการติดต่อสื่อสารข้อมูลข่าวสารระหว่างกรรมการ ผู้บริหาร และผู้ถือหุ้น

7)  ประสานงาน และติดตามการดำเนินงานตามมติของกรรมการ และผู้ถือหุ้น

8)  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานที่กำกับดูแลตามระเบียบและ
    ข้อกำหนดของหน่วยงานทางการ

9)  ดำเนินการอื่นๆ ตามที่คณะกรรมการกำกับตลาดทุนประกาศกำหนด
    หรือตามที่คณะกรรมการบริษัทมอบหมาย

ทั้งนี้ กำหนดให้ ฝ่ายกฎหมาย มีหน้าที่รับผิดชอบในการจัดทำรายงานการประชุมคณะกรรมการบริษัท
และรายงาน
การประชุมผู้ถือหุ้น ตลอดจน ดูแล ตรวจสอบ
และให้คำแนะนำในการดำเนินงานของบริษัทและคณะกรรมการให้เป็นไปตามระเบียบ ข้อบังคับ
และกฎหมายต่างๆ ที่เกี่ยวข้อง

1.2 คณะกรรมการบริหาร

คณะกรรมการบริหาร ซึ่งผ่านการแต่งตั้งจากคณะกรรมการบริษัทประกอบด้วยกรรมการ 6 คน ดังนี้

1.  นายสุทธิชัย จิราธิวัฒน์ ประธานกรรมการ

2.  นายสุทธิเกียรติ จิราธิวัฒน์ กรรมการ

3.  นายสุทธิชาติ จิราธิวัฒน์ กรรมการ

4.  นายสุทธิศักดิ์ จิราธิวัฒน์ กรรมการ

5.  นายสุทธิธรรม จิราธิวัฒน์ กรรมการ

6.  นายปริญญ์ จิราธิวัฒน์ กรรมการ

หน้าที่และความรับผิดชอบของคณะกรรมการบริหาร

1.  พิจารณากลั่นกรองในเรื่องดังต่อไปนี้ เพื่อนำเสนอให้คณะกรรมการบริษัทพิจารณาอนุมัติ

1.  แผนยุทธศาสตร์ของบริษัท

2.  งบประมาณประจำปี (Annual Estimate) ซึ่งเป็นไปตามแผนยุทธศาสตร์ของบริษัท

3.  งบประมาณรายจ่ายลงทุนที่มีวงเงินเกิน 200 ล้านบาทขึ้นไป

4.  กิจกรรมและการปฏิบัติงานที่เกี่ยวกับการควบรวมและซื้อกิจการ

5.  การแต่งตั้งกรรมการผู้จัดการใหญ่

2.  ติดตามผลประกอบการของบริษัทให้เป็นไปตามงบประมาณและเป้าหมายที่ตั้งเอาไว้

3.  อนุมัติรายการที่เกี่ยวกับธนาคาร และสถาบันการเงิน
    อันเป็นการประกอบธุรกิจทางการค้าปกติของบริษัท

4.  อนุมัติรายการที่เกี่ยวกับบริษัทย่อย
    และเงินลงทุนในหลักทรัพย์ตามที่ได้รับมอบหมายจากคณะกรรมการบริษัท

5.  อนุมัติการดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
    อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

6.  อนุมัติการเข้าทำบันทึกข้อตกลงเพื่อการทำสัญญาร่วมทุน (MOU-Joint Venture
    Agreement) ในโครงการลงทุนต่างๆ และการทำสัญญาร่วมทุน (Joint Venture
    Agreement) ซึ่งมีมูลค่าการลงทุนจำนวนไม่เกิน 200 ล้านบาท

7.  อนุมัติการตั้ง การเพิ่ม การลด หรือการยกเลิกสำรองทางบัญชีต่างๆ อาทิ
    ค่าเผื่อหนี้สงสัยจะสูญ ค่าเผื่อผลขาดทุนจากการด้อยค่าของเงินลงทุน
    ค่าเผื่อผลขาดทุนของโครงการระหว่างการพัฒนา เป็นต้น ในวงเงินรวมไม่เกินครั้งละ 100
    ล้านบาท

8.  อนุมัติการจัดสรรกำไรเป็นสำรองตามกฎหมาย

9.  อนุมัติงบประมาณรายจ่ายการลงทุนที่มีวงเงินไม่เกิน 200 ล้านบาท

10. รับผิดชอบการบริหารทรัพยากรบุคคลสำหรับผู้บริหารระดับสูง

11. เสริมสร้างและผลักดันให้เกิดแรงจูงใจของพนักงาน

12. อนุมัติรายการอื่นๆ ที่ได้รับมอบหมายจากคณะกรรมการบริษัทเป็นคราวๆ ไป

1.3 คณะกรรมการจัดการ

คณะกรรมการจัดการ ประกอบด้วยกรรมการ 9 คน ดังนี้

1.  นายกอบชัย จิราธิวัฒน์ กรรมการผู้จัดการใหญ่

2.  นายสุทธิเดช จิราธิวัฒน์ รองกรรมการผู้จัดการใหญ่
    สายงานพัฒนาธุรกิจและบริหารโครงการก่อสร้าง

3.  นายนริศ เชยกลิ่น รองกรรมการผู้จัดการใหญ่ สายงานการเงิน บัญชี และบริหารทรัพย์สิน

4.  นายสุทธิภัค จิราธิวัฒน์ ผู้ช่วยกรรมการผู้จัดการใหญ่ สำนักกรรมการผู้จัดการใหญ่

5.  นางสาววัลยา จิราธิวัฒน์ ผู้ช่วยกรรมการผู้จัดการใหญ่
    ฝ่ายพัฒนาธุรกิจและบริหารโครงการก่อสร้าง

6.  นางนาถยา จิราธิวัฒน์ ผู้ช่วยกรรมการผู้จัดการใหญ่ ฝ่ายขาย

7.  นายธีระชาติ นุมานิต ผู้ช่วยกรรมการผู้จัดการใหญ่ ฝ่ายบริหารโครงการก่อสร้าง

8.  ดร.ณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ ฝ่ายการตลาด

9.  ดร.สุมาส วงศ์สุนพรัตน์ ผู้ช่วยกรรมการผู้จัดการใหญ่ สำนักกลยุทธ์องค์กร

  หน้าที่และความรับผิดชอบของคณะกรรมการจัดการ

1)  จัดทำและนำเสนอแผนยุทธศาสตร์

2)  จัดทำและนำเสนองบประมาณประจำปี (Annual Estimate)

3)  นำเสนองบประมาณรายจ่าย เพื่อการลงทุนที่มีวงเงินเกิน 50 ล้านบาท

4)  นำเสนอการแต่งตั้งผู้บริหารที่รายงานตรงต่อกรรมการผู้จัดการใหญ่

5)  พิจารณาอนุมัติการดำเนินการต่างๆ แทนคณะกรรมการบริษัท
    และคณะกรรมการบริหารตามที่ได้รับมอบหมาย ดังนี้

    1.  รายการที่เกี่ยวกับธนาคาร และสถาบันการเงิน
        อันเป็นการประกอบธุรกิจทางการค้าปกติของบริษัท

    2.  รายการที่เกี่ยวกับบริษัทย่อย
        และเงินลงทุนในหลักทรัพย์ตามที่ได้รับมอบหมายจากคณะกรรมการบริษัท
        และคณะกรรมการบริหาร

    3.  การดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
        อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

    4.  อนุมัติงบประมาณการลงทุนที่มีวงเงินไม่เกิน 50 ล้านบาท

    5.  รายการอื่นๆ
        ที่ได้รับมอบหมายจากคณะกรรมการบริษัทหรือคณะกรรมการบริหารเป็นคราวๆ ไป

คณะกรรมการชุดย่อย

1.4 คณะกรรมการตรวจสอบ

คณะกรรมการตรวจสอบ
ซึ่งผ่านการแต่งตั้งจากคณะกรรมการบริษัทประกอบด้วยกรรมการอิสระที่มิได้เป็นผู้บริหารของบริษัททั้งหมด
3 คน มีประธานกรรมการตรวจสอบเป็นผู้มีความรู้และประสบการณ์ด้านการบัญชี
โดยรายชื่อคณะกรรมการมีดังนี้

1.  นายไพฑูรย์ ทวีผล ประธานกรรมการตรวจสอบ

2.  นายจักก์ชัย พานิชพัฒน์ กรรมการตรวจสอบ

3.  นางสุนันทา ตุลยธัญ กรรมการตรวจสอบ

หน้าที่และความรับผิดชอบของคณะกรรมการตรวจสอบ

1)  สอบทานรายงานทางการเงินให้บริษัทมีกระบวนการจัดทำและการเปิดเผยข้อมูลในรายงานทางการเงินของบริษัทให้มีความถูกต้อง
    ครบถ้วน เชื่อถือได้และทันเวลา
    โดยการประสานงานกับผู้สอบบัญชีและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี

2)  พิจารณารายการที่เกี่ยวโยงกัน และรายการที่อาจมีความขัดแย้งทางผลประโยชน์
    ให้เป็นไปตามกฎหมายและ
    ข้อกำหนดของตลาดหลักทรัพย์แห่งประเทศไทย เพื่อให้มั่นใจว่ารายการดังกล่าวสมเหตุสมผล
    และเป็นประโยชน์สูงสุดต่อบริษัท

3)  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงหรือรายการที่เกี่ยวข้องหรือรายการที่อาจก่อให้เกิดความขัดแย้งทางผลประโยชน์ให้มีความถูกต้องและครบถ้วน

4)  สอบทานให้บริษัทมีระบบการควบคุมภายในที่เหมาะสมและมีประสิทธิผล

5)  พิจารณาผลการตรวจสอบและข้อเสนอแนะของผู้สอบบัญชีและสำนักตรวจสอบภายใน
    เกี่ยวกับระบบการควบคุมภายใน และเสนอให้ฝ่ายบริหารปรับปรุงแก้ไขตามข้อเสนอแนะ
    รวมทั้งติดตามผลการดำเนินการตามข้อเสนอแนะนั้น

6)  สอบทานให้บริษัทมีหน่วยงานตรวจสอบภายในที่มีความเป็นอิสระ
    และมีระบบการตรวจสอบภายในที่มีประสิทธิผล

7)  สอบทานกิจกรรมและโครงสร้างของสำนักตรวจสอบภายใน
    และอนุมัติกฎบัตรของสำนักตรวจสอบภายใน

8)  พิจารณาให้ความเห็นในการแต่งตั้ง ถอดถอน โยกย้าย เสนอความดีความชอบหรือเลิกจ้าง
    รวมทั้งการกำหนดและปรับค่าตอบแทนผู้จัดการสำนักตรวจสอบภายใน

9)  สอบทานแผนการตรวจสอบภายในร่วมกับผู้จัดการสำนักตรวจสอบภายใน
    โดยเฉพาะที่เกี่ยวกับระบบควบคุมภายใน และกระบวนการจัดการทางการเงิน

10) พิจารณาให้ความเห็นและให้ข้อสังเกตงบประมาณและอัตรากำลังของสำนักตรวจสอบภายใน
    เพื่อเสนอฝ่ายบริหารเป็นผู้อนุมัติ

11) พิจารณาแผนงานตรวจสอบ
    และขอบเขตการตรวจสอบของผู้ตรวจสอบภายในและผู้สอบบัญชีของบริษัทให้มีความสัมพันธ์ที่เกื้อกูลกัน
    ไม่ซ้ำซ้อน

12) พิจารณาคัดเลือก เสนอแต่งตั้งและเสนอค่าตอบแทนผู้สอบบัญชี
    เพื่อให้ได้ผู้สอบบัญชีที่มีความเป็นอิสระ โดยคำนึงถึงความน่าเชื่อถือ
    ความเพียงพอของทรัพยากร ปริมาณงานตรวจสอบของสำนักงานตรวจสอบบัญชีนั้น
    และประสบการณ์ของบุคลากรที่ได้รับมอบหมายให้ตรวจสอบบัญชีของบริษัท
    รวมถึงผลการปฏิบัติงานในปีที่ผ่านมาตลอดจนพิจารณาถอดถอนผู้สอบบัญชี

13) สอบทานขอบเขตและวิธีการตรวจสอบที่เสนอโดยผู้สอบบัญชี
    รวมทั้งพิจารณาเหตุผลในการเปลี่ยนแปลงแผนการตรวจสอบ
    (กรณีมีการเปลี่ยนแปลงแผนการตรวจสอบในภายหลัง)

14) เสนอแนะให้ผู้สอบบัญชีสอบทานหรือตรวจสอบรายการใดๆ
    ที่เห็นว่าจำเป็นและเป็นเรื่องสำคัญระหว่างการตรวจสอบบัญชีของบริษัทและบริษัทย่อยได้

15) สอบทานรายงานของผู้สอบบัญชีที่จัดทำเสนอให้ฝ่ายบริหารปรับปรุงแก้ไข
    และติดตามผลการดำเนินการตาม
    ข้อเสนอแนะนั้น

16) พิจารณาความเพียงพอและความมีประสิทธิภาพในการประสานงานระหว่างผู้สอบบัญชีและผู้ตรวจสอบภายใน

17) รับทราบจากผู้สอบบัญชีโดยไม่ชักช้าในข้อเท็จจริงเกี่ยวกับพฤติการณ์อันควรสงสัยว่ากรรมการ
    ผู้จัดการหรือบุคคล
    ซึ่งรับผิดชอบในการดำเนินงานของบริษัทได้กระทำความผิดตามมาตรา 281/2 วรรค 2
    มาตรา 305, 306, 308, 309, 310, 311, 312 หรือมาตรา 313
    ของพรบ.เมื่อผู้สอบบัญชีได้พบ และดำเนินการตรวจสอบต่อไปโดยไม่ชักช้า
    รวมทั้งต้องรายงานผลการตรวจสอบเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์และผู้สอบบัญชีทราบ
    ภายใน 30 วันนับแต่วันที่ได้รับแจ้งจากผู้สอบบัญชี

18) สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

19) รายงานผลการดำเนินงานต่อที่ประชุมคณะกรรมการบริษัท เพื่อทราบและพิจารณา
    อย่างน้อยไตรมาสละครั้ง

20) จัดทำรายงานผลการดำเนินงานประจำปีของคณะกรรมการตรวจสอบโดยแสดงรายการตามที่ตลาดหลักทรัพย์
    แห่งประเทศไทยกำหนด และให้ลงนามโดยประธานกรรมการตรวจสอบ
    รวมทั้งเปิดเผยไว้ในรายงานประจำปีของบริษัท

21) รายงานคณะกรรมการบริษัท
    หากพบหรือมีข้อสงสัยว่ามีรายการที่เกิดความขัดแย้งทางผลประโยชน์ มีการทุจริต
    หรือฝ่าฝืนกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท
    ซึ่งอาจส่งผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    และหากคณะกรรมการบริษัทหรือผู้บริหาร
    ไม่ดำเนินการให้มีการปรับปรุงแก้ไข ภายในเวลาที่คณะกรรการตรวจสอบเห็นสมควร
    กรรมการตรวจสอบอาจรายงานต่อสำนักงานคณะกรรมการกำกับหลักทรัพย์และตลาดหลักทรัพย์
    หรือตลาดหลักทรัพย์แห่งประเทศไทย

22) สอบทานให้บริษัทมีกระบวนการพัฒนาการกำกับดูแลกิจการที่ดีอย่างต่อเนื่อง
    รวมทั้งให้แนวทางและข้อเสนอแนะที่จำเป็นเพื่อการพัฒนา

23) ให้ความสำคัญโดยส่งเสริมให้บริษัทกำหนดเรื่องการกำกับดูแลกิจการที่ดี
    ไว้เป็นวาระประจำของการประชุม
    คณะกรรมการบริษัทและการประชุมสามัญผู้ถือหุ้นของบริษัท

24) ติดตามให้ประธานกรรมการตรวจสอบต้องได้รับสำเนารายงานการมีส่วนได้เสียตามมาตรา
    89/14 ตาม
    พระราชบัญญัติหลักทรัพย์และตลาดหลักทรัพย์ จากเลขานุการบริษัท ภายใน 7
    วันทำการนับแต่วันที่บริษัทได้รับรายงานนั้น

25) สอบทานให้บริษัทมีกระบวนการบริหารความเสี่ยงอย่างเป็นระบบมาตรฐานที่เหมาะสม
    มีประสิทธิภาพและประสิทธิผล

26) ร่วมกับคณะกรรมการบริหารความเสี่ยง คณะทำงานบริหารความเสี่ยง
    และฝ่ายบริหารในการพิจารณาและให้
    ความเห็นในรายงานผลและรายงานความคืบหน้าการบริหารความเสี่ยงของบริษัท

27) ปฏิบัติการอื่นใด
    ตามที่คณะกรรมการบริษัทมอบหมายด้วยความเห็นชอบจากคณะกรรมการตรวจสอบ โดยที่
    คณะกรรมการตรวจสอบมีความรับผิดชอบต่อคณะกรรมการบริษัทตามหน้าที่และความรับผิดชอบที่ได้รับมอบหมายจาก
    คณะกรรมการบริษัท
    ในขณะที่ความรับผิดชอบในกิจกรรมทุกประการของบริษัทต่อบุคคลภายนอกยังคงเป็นของคณะกรรมการบริษัททั้งคณะ

28) ทบทวนและปรับปรุงกฎบัตรเกี่ยวกับคณะกรรมการตรวจสอบนี้ให้ทันสมัยและเหมาะสมกับสภาพแวดล้อมของบริษัทเป็นปกติปีละครั้ง

1.5 คณะกรรมการสรรหาและกำหนดค่าตอบแทน

คณะกรรมการสรรหาและกำหนดค่าตอบแทน ซึ่งผ่านการแต่งตั้งจากคณะกรรมการบริษัท
ประกอบด้วยกรรมการ 3 คน
โดยมีกรรมการ 2 ใน 3 คน เป็นกรรมการอิสระ และประธานเป็นกรรมการอิสระ
รายชื่อคณะกรรมการมีดังนี้

1.  นายจักก์ชัย พานิชพัฒน์ ประธานกรรมการ

2.  นางสุนันทา ตุลยธัญ กรรมการ

3.  นายครรชิต บุนะจินดา กรรมการ

  และมีการแต่งตั้งที่ปรึกษาคณะกรรมการสรรหาและกำหนดค่าตอบแทนจำนวน 4 คน ดังนี้

1.  นายสุทธิชาติ จิราธิวัฒน์ ที่ปรึกษา

2.  นายสุทธิศักดิ์ จิราธิวัฒน์ ที่ปรึกษา

3.  นายสุทธิธรรม จิราธิวัฒน์ ที่ปรึกษา

4.  นายปริญญ์ จิราธิวัฒน์ ที่ปรึกษา

หน้าที่และความรับผิดชอบในการสรรหา

1) พิจารณาโครงสร้าง ขนาด และองค์ประกอบคณะกรรมการบริษัทให้มีความเหมาะสมกับองค์กร
และสภาพแวดล้อมที่เปลี่ยนแปลงไป

2) พิจารณาหลักเกณฑ์ในการสรรหากรรมการบริษัทและกรรมการผู้จัดการใหญ่
ตลอดจนสรรหาบุคคลที่มีคุณสมบัติเหมาะสม
สมควรได้รับการแต่งตั้งเป็นกรรมการบริษัทหรือกรรมการผู้จัดการใหญ่ เพื่อนำเสนอให้ผู้ถือหุ้น
หรือคณะกรรมการบริษัทพิจารณาแต่งตั้งต่อไปแล้วแต่กรณี

3) จัดให้มีแผนสืบทอดตำแหน่งกรรมการผู้จัดการใหญ่และผู้บริหารระดับสูง
โดยมีการทบทวนอย่างสม่ำเสมอ

4) พิจารณานโยบาย
แผนการและกลยุทธ์ด้านทรัพยากรมนุษย์ให้มีความสอดคล้องกับการดำเนินธุรกิจของบริษัท

หน้าที่และความรับผิดชอบในการกำหนดค่าตอบแทน

1)  พิจารณารูปแบบและหลักเกณฑ์การจ่ายค่าตอบแทนของกรรมการบริษัทและกรรมการผู้จัดการใหญ่ให้มีความชัดเจน
    เป็นธรรม และเหมาะสม

2)  พิจารณากำหนดค่าตอบแทนแก่กรรมการบริษัทเพื่อนำเสนอให้คณะกรรมการบริษัทพิจารณาเห็นชอบ
    และนำเสนอต่อที่ประชุมผู้ถือหุ้นพิจารณาอนุมัติ

3)  พิจารณาการกำหนดเป้าหมายและประเมินผลการปฏิบัติงานของกรรมการผู้จัดการใหญ่
    เพื่อพิจารณาความเหมาะสมในการกำหนดค่าตอบแทน

4)  ดูแลให้กรรมการบริษัท รวมทั้งกรรมการบริษัทที่ปฏิบัติหน้าที่ในคณะกรรมการชุดย่อยต่างๆ
    และกรรมการผู้จัดการใหญ่ ได้รับผลตอบแทนที่เหมาะสมกับหน้าที่ความรับผิดชอบ
    และผลการดำเนินงาน ความเสี่ยงที่เกี่ยวข้อง
    โดยมีการพิจารณาข้อมูลการจ่ายค่าตอบแทนของบริษัทอื่นที่อยู่ในอุตสาหกรรมเดียวกับบริษัท
    เพื่อให้สามารถชักนำ รักษาไว้ และจูงใจบุคลากรที่มีศักยภาพ
    ตลอดจนคำนึงถึงการเพิ่มมูลค่าส่วนของผู้ถือหุ้นในระยะยาว

1.6 คณะกรรมการบริหารความเสี่ยง

คณะกรรมการบริหารความเสี่ยง ประกอบด้วยกรรมการ 10 คน ซึ่งเป็นผู้บริหารจากส่วนงานต่างๆ
ดังรายชื่อต่อไปนี้

1.  นายนริศ เชยกลิ่น ประธานคณะกรรมการ

2.  นางสุวดี สิงห์งาม รองประธานคณะกรรมการ

3.  นางสาววัลยา จิราธิวัฒน์ กรรมการ

4.  นายธีระชาติ นุมานิต กรรมการ

5.  นางปณิดา สุขศรีดากุล กรรมการ

6.  นายวิวัฒน์ เจริญสวัสดิ์พงศ์ กรรมการ

7.  นางภัทรา ทรัพยะประภา กรรมการ

8.  นายอธิวุฒิ สุวรรณจินดา กรรมการ

9.  นายธนสมบัติ สนิทวงศ์ ณ อยุธยา กรรมการ

10. นางประไพรัตน์ คณาวิทยา กรรมการ

และได้แต่งตั้งที่ปรึกษาคณะกรรมการบริหารความเสี่ยง 3 คน ซึ่งเป็นกรรมการ และผู้บริหารบริษัท
ดังรายชื่อต่อไปนี้

1.  นายไพฑูรย์ ทวีผล ประธานที่ปรึกษา

2.  นายปริญญ์ จิราธิวัฒน์ รองประธานที่ปรึกษา

3.  นายกอบชัย จิราธิวัฒน์ รองประธานที่ปรึกษา

หน้าที่และความรับผิดชอบของคณะกรรมการบริหารความเสี่ยง

1)  นำเสนอและให้การสนับสนุนคณะกรรมการบริษัทในการกำหนดนโยบายการบริหารความเสี่ยง
    และระดับความเสี่ยงที่สามารถยอมรับได้

2)  กำหนดกรอบการบริหารความเสี่ยงของบริษัทฯ ให้สอดคล้องกับนโยบายการบริหารความเสี่ยง
    และติดตามการนำไปปฏิบัติ รวมทั้งการสอบทานประสิทธิผลของกรอบการบริหารความเสี่ยง

3)  นำเสนอภาพรวมความเสี่ยงของบริษัทฯ วิธีการจัดการ
    และผลการติดตามความเสี่ยงต่อคณะกรรมการบริษัท

4)  สอบทานรายงานการบริหารความเสี่ยง
    และดำเนินการเพื่อให้มั่นใจได้ว่าการจัดการความเสี่ยงมีความเพียงพอและเหมาะสม
    สามารถจัดการความเสี่ยงให้อยู่ในระดับที่ยอมรับได้
    และการบริหารความเสี่ยงได้ถูกนำไปปฏิบัติอย่างต่อเนื่อง

5)  ประสานงานร่วมกับคณะกรรมการตรวจสอบอย่างสม่ำเสมอโดยการแลกเปลี่ยนความรู้และข้อมูลเกี่ยวกับความเสี่ยงและการควบคุมภายในที่มีผลกระทบหรืออาจมีผลกระทบต่อบริษัทฯ

6)  ดำเนินการตัดสินใจและให้คำแนะนำเกี่ยวกับปัญหาสำคัญที่เกิดขึ้นในกระบวนการบริหารความเสี่ยง

7)  สนับสนุนให้เกิดมีวัฒนธรรมการบริหารความเสี่ยงและการควบคุมภายในที่เหมาะสม

1.7 คณะกรรมการบรรษัทภิบาล

คณะกรรมการบรรษัทภิบาล ประกอบด้วยกรรมการ 6 คน ซึ่งเป็นผู้บริหารจากส่วนงานต่างๆ
ดังรายชื่อต่อไปนี้

1.  นายนริศ เชยกลิ่น ประธานกรรมการ

2.  ดร.ณัฐกิตต์ ตั้งพูลสินธนา กรรมการ

3.  นางผุสดี พันธุมพันธ์ กรรมการ

4.  นางสาวนภารัตน์ ศรีวรรณวิทย์ กรรมการ

5.  นางสุวดี สิงห์งาม กรรมการ

6.  นายอุทัย ก้องกิตติวงศ์ กรรมการ

  หน้าที่และความรับผิดชอบคณะกรรมการบรรษัทภิบาล

1.  กำหนดและทบทวนนโยบาย ข้อกำหนด
    และวีธีการปฏิบัติงานให้เป็นไปตามหลักการกำกับดูแลกิจการที่ดี

2.  กำหนดนโยบายและวางแผนเกี่ยวกับกิจกรรมที่เกี่ยวข้องกับความรับผิดชอบต่อสังคม

3.  ประชุมรายไตรมาสเพื่อติดตามความคืบหน้าของแผนงานบรรษัทภิบาล
    และความรับผิดชอบต่อสังคม
    รวมทั้งให้ข้อแนะนำและการสนับสนุนที่จำเป็นแก่คณะทำงานบรรษัทภิบาล

4.  ตรวจประเมินภายในด้วยเกณฑ์บรรษัทภิบาล เพื่อกำหนดประเด็นที่ควรปรับปรุง

5.  เป็นตัวแทนบริษัทในการสื่อสารและการดำเนินกิจกรรมด้านบรรษัทภิบาลทั้งกับผู้บริหาร
    พนักงานและหน่วยงานภายนอก

นอกจากนี้
คณะกรรมการบรรษัทภิบาลได้แต่งตั้งคณะทำงานด้านการรณรงค์ส่งเสริมและประชาสัมพันธ์บรรษัทภิบาล
ซึ่งประกอบด้วยตัวแทนจากแผนกต่างๆ โดยมีหน้าที่ความรับผิดชอบ ดังนี้

1)  กำหนดแผนการดำเนินงาน การรณรงค์ และประชาสัมพันธ์
    เพื่อสร้างความตระหนักเรื่องบรรษัทภิบาลและความ
    รับผิดชอบต่อสังคมให้กับผู้บริหารและพนักงานทุกระดับ

2)  ให้ความรู้และสร้างความเข้าใจในบทบาทของตนเองที่มีต่อหลักบรรษัทภิบาล
    และความรับผิดชอบต่อสังคม ให้กับผู้บริหารทุกระดับ

3)  ติดตามความคืบหน้า ทบทวน และปรับปรุงผลการดำเนินงานให้เป็นไปตามแผนที่กำหนดไว้
    และจัดทำสรุปเพื่อรายงานต่อคณะกรรมการการกำกับดูแลกิจการทุกไตรมาส

2. การสรรหากรรมการและผู้บริหาร

0.  2.1 การสรรหากรรมการ

 ตามข้อบังคับของบริษัท กำหนดว่าในการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3 ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ให้ออกจำนวนใกล้ที่สุดกับส่วน 1 ใน 3 โดยให้กรรมการคนที่อยู่ในตำแหน่งนานที่สุดนั้นเป็นผู้ออกจากตำแหน่ง และกรรมการที่ออกจากตำแหน่งมีสิทธิได้รับเลือกตั้งกลับมาดำรงตำแหน่งใหม่ได้ 

 คณะกรรมการสรรหาและกำหนดค่าตอบแทนมีหน้าที่ความรับผิดชอบในการพิจารณาคัดเลือกและกลั่นกรองบุคคลที่มีคุณสมบัติเหมาะสม ตามข้อบังคับของบริษัท และนำเสนอขอความเห็นชอบจากกรรมการ จากนั้นนำเสนอต่อที่ประชุมผู้ถือหุ้นเป็น ผู้เลือกตั้งกรรมการตามหลักเกณฑ์และวิธีการ ดังต่อไปนี้

1.  ในการลงคะแนนเสียงเลือกตั้งกรรมการให้ถือว่าผู้ถือหุ้นแต่ละคนมีคะแนนเสียงเท่ากับหนึ่งหุ้นต่อหนึ่งเสียง

2.  ให้ผู้ถือหุ้นลงคะแนนเสียงทั้งหมดที่ตนมีอยู่เลือกบุคคลที่ได้รับการเสนอชื่อเป็นกรรมการทีละคน

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมี
    หรือพึงจะเลือกตั้งในครั้งนั้น
    ในกรณีที่บุคคลซึ่งได้รับเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
    ให้ประธานที่ประชุมออกเสียงได้เพิ่มขึ้นอีกหนึ่งเสียง เป็นเสียงชี้ขาด

 กรณีที่ตำแหน่งกรรมการว่างลงเนื่องจากเหตุอื่นนอกจากการครบวาระออกจากตำแหน่งกรรมการ ให้คณะกรรมการพิจารณาแต่งตั้งบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป เว้นแต่วาระของกรรมการที่พ้นจากตำแหน่งจะเหลือน้อยกว่า 2 เดือน โดยบุคคลซึ่งเข้าเป็นกรรมการแทนจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการซึ่งตนแทน ทั้งนี้ มติการแต่งตั้งบุคคลเข้าเป็นกรรมการแทนดังกล่าว ต้องได้รับคะแนนเสียงไม่น้อยกว่า 3 ใน 4 ของจำนวนกรรมการที่ยังเหลืออยู่ 

 บริษัทเปิดโอกาสให้ผู้ถือหุ้นสามารถมีส่วนร่วมในการเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้า โดยบริษัทได้เผยแพร่วิธีการเสนอ และขั้นตอนการพิจารณาไว้บนเว็บไซต์ www.cpn.co.th และได้แจ้งให้ผู้ลงทุนทราบผ่านช่องทางการแจ้งสารสนเทศของตลาดหลักทรัพย์แห่งประเทศไทย ซึ่งในปี 2552 ไม่มีผู้ถือหุ้นรายใดเสนอชื่อบุคคลเพื่อรับการพิจารณาเลือกตั้งเป็นกรรมการ

ในปี 2552 เนื่องจากนายเอนก สิทธิประศาสน์ กรรมการที่เป็นผู้บริหาร
ซึ่งครบกำหนดวาระการดำรงตำแหน่งกรรมกรรมการและไม่ประสงค์ดำรงตำแหน่งในวาระต่อไป
ดังนั้น
กรรมการสรรหาและกำหนดค่าตอบแทนจึงได้พิจารณาสรรหาบุคคลผู้มีคุณสมบัติเหมาะสมตามกฎหมายและข้อบังคับของบริษัท
เพื่อเสนอรายชื่อต่อคณะกรรมการบริษัทและผู้ถือหุ้นเพื่อพิจารณาแต่งตั้งเป็นกรรมการ
โดยผู้ที่ผ่านการพิจารณาอนุมัติแต่งตั้งเป็นกรรมการจากที่ประชุมสามัญผู้ถือหุ้น ครั้งที่ 1/2552
เมื่อวันที่ 30 เมษายน 2552 คือ นายการุณ กิตติสถาพร ซึ่งมีคุณสมบัติเป็นกรรมการอิสระ
ส่งผลให้โครงสร้างคณะกรรมการบริษัท ประกอบด้วย กรรมการอิสระ 4 คน จากกรรมการทั้งหมด
13 คน ทั้งนี้
คณะกรรมการบริษัทมีความเห็นว่าแม้บริษัทจะอยู่ระหว่างดำเนินการสรรหากรรมการอิสระเพิ่มเติมเพื่อให้สัดส่วนกรรมการอิสระไม่น้อยกว่า
1 ใน 3 ของคณะกรรมการทั้งหมดนั้น แต่กรรมการอิสระของบริษัททั้ง 4 ท่าน
ซึ่งมีคุณสมบัติความเป็นอิสระครบถ้วนตามที่บริษัทกำหนด
สามารถปฏิบัติหน้าที่กรรมการอิสระได้อย่างมีประสิทธิภาพและประสิทธิผลเป็นประโยชน์ต่อบริษัท

สำหรับกรรมการใหม่ที่ได้รับแต่งตั้ง
บริษัทจัดให้มีการพบปะกันระหว่างกรรมการใหม่และคณะกรรมการบริษัท
รวมถึงคณะผู้บริหารของบริษัท
และมีการจัดปฐมนิเทศเพื่อสร้างความเข้าใจเกี่ยวกับบทบาทหน้าที่ของกรรมการและอธิบายเกี่ยวกับการประกอบธุรกิจของบริษัทให้แก่กรรมการใหม่
โดยประกอบด้วยการนำเสนอข้อมูลต่างๆ ดังนี้

-   เป้าหมาย วิสัยทัศน์และแผนกลยุทธ์ของบริษัท

-   สรุปโครงสร้าง แผนผังองค์กรและคณะกรรมการชุดต่างๆ

-   สรุปลักษณะการประกอบธุรกิจของบริษัท

-   สรุปโครงสร้างการถือหุ้นของบริษัท

-   สรุปนโยบายการทำรายการที่เกี่ยวโยงกันของบริษัท

-   สรุปผลการดำเนินงานของบริษัท โครงการในปัจจุบันและโครงการที่อยู่ระหว่างก่อสร้างต่างๆ
    เพื่อให้กรรมการใหม่ได้มี
    พื้นฐานข้อมูลเพียงพอและพร้อมที่จะปฏิบัติหน้าที่กรรมการได้อย่างมีประสิทธิภาพ

-   พาเยี่ยมชมบริษัท

นอกจากนี้ ทางสำนักเลขานุการบริษัทได้นำส่งเอกสารแก่กรรมการใหม่ ดังนี้

-   คู่มือกรรมการ ซึ่งมีเนื้อหาประกอบด้วย วิสัยทัศน์ พันธกิจและค่านิยมของบริษัท
    นโยบายการกำกับดูแลกิจการ, จรรยาบรรณของกรรมการ ผู้บริหารและพนักงาน,
    ข้อบังคับบริษัท, กฎบัตรคณะกรรมการบริษัทและคณะกรรมการชุดย่อยต่างๆ,
    คู่มือกรรมการบริษัทจดทะเบียน ข้อแนะนำการให้สารสนเทศและกฎหมายที่เกี่ยวข้อง
    รวมทั้งกฎหมายที่เกี่ยวข้อง

-   เอกสารแนะนำบริษัท

-   ระเบียบบริษัทว่าด้วยเรื่องการควมคุมเกี่ยวกับสารสนเทศภายในของบริษัทฯ

-   ระเบียบว่าด้วยการถือครองหลักทรัพย์ในบริษัท

-   นโยบายการรายงานการมีส่วนได้เสียของกรรมการและผู้บริหาร
    และเอกสารเพื่อจัดทำรายงานการมีส่วนได้เสีย

-   รายงานประจำปีล่าสุด

-   รายงานการประชุมคณะกรรมการบริษัท ย้อนหลัง 1 ปี

-   รายงานผลการดำเนินงานของคณะกรรมการตรวจสอบ ย้อนหลัง 1 ปี

บริษัทมีการส่งเสริมให้กรรมการได้รับการอบรมหลักสูตรเกี่ยวกับกรรมการต่างๆ อย่างเต็มที่
เพื่อให้กรรมการมีความรู้ความเข้าใจถึงบทบาทและหน้าที่ในฐานะกรรมการของบริษัท
รวมทั้งความรู้ด้านต่างๆ ที่จะช่วยส่งเสริมให้การบริหารจัดการมีประสิทธิภาพมากยิ่งขึ้น
โดยบริษัทเป็นผู้รับผิดชอบค่าใช้จ่ายในการอบรมทั้งหมด
ซึ่งทางสำนักเลขานุการบริษัทจะส่งข่าวประชาสัมพันธ์การอบรมสัมมนาต่างๆ
ให้กรรมการทุกท่านพิจารณาเพื่อเข้าร่วมการอบรมต่างๆ เช่น หลักสูตรต่างๆ
ของตลาดหลักทรัพย์แห่งประเทศไทยสำนักงานคณะกรรมการกำกับหลักทรัพย์และตลาดหลักทรัพย์
และสมาคมส่งเสริมสถาบันกรรมการบริษัทไทย เป็นต้น ในกรณีที่มีการเปลี่ยนแปลงในเรื่องต่างๆ
ที่สำคัญอาจจะมีการนัดหมายวิทยากรหรือที่ปรึกษา ผู้เชี่ยวชาญในเรื่องนั้นๆ
มาบรรยายให้แก่กรรมการเป็นกรณีพิเศษเพื่อให้การปฏิบัติหน้าที่กรรมการของบริษัทได้อย่างมีประสิทธิภาพและประสิทธิผล
โดยสามารถดูรายละเอียดการเข้าอบรมของคณะกรรมการบริษัท
ได้ในหัวข้อรายละเอียดเกี่ยวกับผู้บริหารและผู้มีอำนาจควบคุมบริษัท หน้า 14-1

  2.2 การสรรหาผู้บริหาร

 การสรรหากรรมการผู้จัดการใหญ่ : ทางคณะกรรมการบริหารจะเป็นผู้พิจารณาเบื้องต้น ในการกลั่นกรองสรรหาบุคคลที่มีคุณสมบัติครบถ้วนเหมาะสม มีความรู้ความสามารถ และประสบการณ์ที่เป็นประโยชน์ต่อการดำเนินงานของบริษัท และนำเสนอต่อคณะกรรมการสรรหาและกำหนดค่าตอบแทนพิจารณาอนุมัติ เพื่อเสนอต่อคณะกรรมการบริษัทพิจารณาอนุมัติต่อไป 

 การสรรหาผู้บริหาร : กรรมการผู้จัดการใหญ่เป็นผู้พิจารณาสรรหาและแต่งตั้งบุคคลที่มีคุณสมบัติเหมาะสมกับตำแหน่งและหน้าที่ความรับผิดชอบ รวมถึงมีความรู้ความสามารถ และประสบการณ์ ที่เป็นประโยชน์ต่อการดำเนินงานของบริษัท โดยการคัดเลือกเป็นไปตามระเบียบในการสรรหาบุคคลของฝ่ายทุนมนุษย์ 

ทั้งนี้ การดำเนินการตามแผนพัฒนาผู้สืบทอดตำแหน่งงานของฝ่ายทุนมนุษย์ เช่น
โครงการการวางแผนผู้สืบทอดตำแหน่ง (Succession Planning for Executives)
โครงการ Leadership Development Program for Executives เป็นต้น
สามารถทำให้กระบวนการสรรหาบุคคลมาดำรงตำแหน่งนั้นมีประสิทธิภาพ
โดยสามารถดูรายละเอียดได้ในหัวข้อเรื่องการพัฒนาทรัพยากรมนุษย์หน้า 8-30

3. ค่าตอบแทนกรรมการและผู้บริหาร

0.  3.1 ค่าตอบแทนกรรมการ

บริษัทมีการกำหนดนโยบายค่าตอบแทนกรรมการอย่างเป็นธรรมและสมเหตุสมผล
ผ่านการพิจารณากลั่นกรองจาก
คณะกรรมการสรรหาและกำหนดค่าตอบแทน
โดยคำนึงถึงความสอดคล้องกับหน้าที่ความรับผิดชอบของกรรมการ ผลการดำเนินงานของบริษัท
และพิจารณาเปรียบเทียบกับบริษัทในกลุ่มธุรกิจเดียวกันหรือใกล้เคียงกันกับบริษัท ทั้งนี้
ค่าตอบแทนรวมที่ได้รับอนุมัติจากที่ประชุมผู้ถือหุ้นประจำปี 2552 มีวงเงินไม่เกิน 9,000,000 บาท
โดยโครงสร้างอัตราค่าตอบแทนกรรมการที่ได้รับอนุมัติจากที่ประชุม
ผู้ถือหุ้น เมื่อวันที่ 30 เมษายน 2552 มีดังนี้

+---+-------------------------------------------------+-----------------+
|   | ประเภทค่าตอบแทน                                  | จำนวนเงิน (บาท)  |
+---+-------------------------------------------------+-----------------+
| 1 | ค่าตอบแทนประจำไตรมาส (บาท/ไตรมาส)                |                 |
| . |                                                 |                 |
+---+-------------------------------------------------+-----------------+
|   | - ประธานกรรมการ                                 | 100,000         |
+---+-------------------------------------------------+-----------------+
|   | - กรรมการอิสระที่เป็นประธานกรรมการตรวจสอบ           | 100,000         |
+---+-------------------------------------------------+-----------------+
|   | - กรรมการอิสระที่เป็นกรรมการตรวจสอบ                 | 80,000          |
+---+-------------------------------------------------+-----------------+
|   | - กรรมการอิสระ และกรรมการ                        | 60,000          |
+---+-------------------------------------------------+-----------------+
| 2 | ค่าเบี้ยประชุมกรรมการบริษัท (บาท/ครั้ง)                 |                 |
| . |                                                 |                 |
+---+-------------------------------------------------+-----------------+
|   | - ประธานกรรมการ                                 | 40,000          |
+---+-------------------------------------------------+-----------------+
|   | - กรรมการอิสระ                                   | 35,000          |
+---+-------------------------------------------------+-----------------+
|   | - กรรมการ                                       | 20,000          |
+---+-------------------------------------------------+-----------------+
| 3 | ค่าเบี้ยประชุมกรรมการตรวจสอบ (บาท/ครั้ง)              |                 |
| . |                                                 |                 |
+---+-------------------------------------------------+-----------------+
|   | - ประธานกรรมการตรวจสอบ                          | 60,000          |
+---+-------------------------------------------------+-----------------+
|   | - กรรมการตรวจสอบ                                | 45,000          |
+---+-------------------------------------------------+-----------------+
| 4 | ค่าเบี้ยประชุมกรรมการสรรหาและกำหนดค่าตอบแทน          | 20,000          |
| . | (บาท/ครั้ง)                                       |                 |
+---+-------------------------------------------------+-----------------+
| 5 | ค่าเบี้ยประชุมที่ปรึกษาคณะกรรมการบริหารความเสี่ยง         | 20,000          |
| . | (บาท/ครั้ง)                                       |                 |
+---+-------------------------------------------------+-----------------+

ค่าตอบแทนรวมของคณะกรรมการที่ได้รับจากบริษัทในฐานะกรรมการบริษัท กรรมการตรวจสอบ
กรรมการสรรหาและกำหนดค่าตอบแทน และที่ปรึกษาคณะกรรมการบริหารความเสี่ยง
สำหรับกรรมการ 13 คน ซึ่งได้รับเงินค่าตอบแทนประจำ และ
ค่าเบี้ยประชุม ในปี 2552 รวมทั้งสิ้น 7,470,000 บาท ทั้งนี้
รายละเอียดการเข้าร่วมประชุมและค่าตอบแทนกรรมการ ปี 2552 มีดังนี้

[]

1.  3.2 ค่าตอบแทนผู้บริหาร

บริษัทมีการกำหนดนโยบายค่าตอบแทนผู้บริหารอย่างเป็นธรรมและสมเหตุสมผล
โดยคำนึงถึงความสอดคล้องกับ
ผลการดำเนินงาน และผลการปฏิบัติงานของผู้บริหารแต่ละคน
รวมทั้งพิจารณาเปรียบเทียบกับบริษัทในกลุ่มธุรกิจเดียวกันกับบริษัท โดยค่าตอบแทนที่ให้แก่ผู้บริหาร
มีดังนี้

-   เงินเดือนและโบนัส

  บริษัทมีการให้ผลตอบแทนแก่ผู้บริหารเป็นเงินเดือน และ โบนัส สำหรับผู้บริหารจำนวน 9 คน
  ในปี 2552 รวมทั้งสิ้น 60,504,178 บาท

-   เงินสมทบกองทุนสำรองเลี้ยงชีพ

  บริษัทได้สมทบเงินเข้ากองทุนสำรองเลี้ยงชีพสำหรับผู้บริหาร จำนวน 6 คน ในปี 2552
  รวมทั้งสิ้น 2,652,368 บาท

4. การกำกับดูแลกิจการ

บริษัทฯ ตระหนักถึงความสำคัญของการกำกับดูแลกิจการที่ดี
และคณะกรรมการบริษัทมีความตั้งใจอย่างยิ่งที่จะสร้างกระบวนการกำกับดูแลกิจการที่ดีที่เป็นมาตรฐาน
และนำไปสู่การปฏิบัติทั่วทุกระดับในองค์กร ดังนั้น
เพื่อให้การดำเนินธุรกิจของบริษัทเป็นไปตามหลักการกำกับดูแลกิจการที่ดีอย่างเป็นรูปธรรม
คณะกรรมการจึงได้กำหนดแนวทางปฏิบัติไว้ในนโยบายการกำกับดูแลกิจการของบริษัท
และกำหนดให้เป็นหน้าที่และความรับผิดชอบของกรรมการ ผู้บริหาร และพนักงานทุกคน
ที่จะต้องรับทราบ
ทำความเข้าใจ และปฏิบัติตามนโยบายการกำกับดูแลกิจการของบริษัทอย่างเคร่งครัด
รวมถึงผู้บริหารทุกระดับในองค์กรจะต้องดูแลรับผิดชอบและถือเป็นเรื่องสำคัญที่จะดำเนินการให้พนักงานภายใต้สายบังคับบัญชาของตนทราบ
เข้าใจ และปฏิบัติตาม
โดยคณะกรรมการบริษัทมีการพิจารณาปรับปรุงหลักการและแนวทางปฏิบัติให้เป็นปัจจุบันอยู่เสมอ
โดยคณะกรรมการบริษัทเชื่อว่าระบบการกำกับดูแลกิจการที่มีประสิทธิภาพ
จะช่วยส่งเสริมให้องค์กรมีศักยภาพในการแข่งขันได้ดีทั้งในระยะสั้นและระยะยาว
เพราะจะช่วยเสริมสร้างความเชื่อมั่นของนักลงทุน สถาบันการเงิน พันธมิตรทางธุรกิจ
และผู้มีส่วนได้เสียอื่นๆ ในการดำเนินธุรกิจของบริษัท
อันนำไปสู่การเพิ่มมูลค่าของผู้ถือหุ้นและประโยชน์ที่สมดุลร่วมกันของผู้มีส่วนเกี่ยวข้องทุกฝ่าย ทั้งนี้
รายละเอียดเกี่ยวกับการดำเนินการด้านการกำกับดูแลกิจการของ บริษัทฯ มีดังนี้

1.  สิทธิของผู้ถือหุ้น (Rights of Shareholders)

บริษัทฯ ให้ความสำคัญและเคารพสิทธิของผู้ถือหุ้น โดยปฏิบัติตามกฎหมาย ข้อบังคับ
และแนวทางปฏิบัติที่ดี ดังนี้

-   มีกลไกที่ทำให้ผู้ถือหุ้นมั่นใจว่าได้รับผลตอบแทนครบถ้วน โดยมีโครงสร้างระหว่างบริษัท
    บริษัทย่อย บริษัทร่วม ที่ไม่
    ซับซ้อน ไม่มีผู้ถือหุ้นร่วมและไม่มีผู้ถือหุ้นไขว้
    และไม่มีโครงสร้างการถือหุ้นแบบปิรามิดในกลุ่มของบริษัท

-   ดำเนินการให้ผู้ถือหุ้นได้รับสิทธิพื้นฐานและได้รับการปฏิบัติในการรักษาสิทธิของผู้ถือหุ้นอย่างเท่าเทียมกัน
    อันได้แก่
    สิทธิในการซื้อขายหรือโอนหุ้น สิทธิที่จะได้รับข้อมูลข่าวสารที่ถูกต้องชัดเจน
    สิทธิในการเข้าร่วมประชุมและลงมติอนุมัติการเข้าทำรายการที่สำคัญ
    สิทธิในการเลือกตั้งกรรมการที่จะเข้ามาบริหารบริษัทเป็นรายบุคคล สิทธิในการกำหนดอัตรา
    ค่าตอบแทนของคณะกรรมการบริษัท สิทธิในการแต่งตั้งผู้สอบบัญชีและกำหนดค่าสอบบัญชี
    สิทธิในการได้รับส่วนแบ่งกำไร สิทธิในการเข้าร่วมตัดสินใจ
    และรับทราบถึงผลการตัดสินใจของบริษัท ที่เกี่ยวกับการเปลี่ยนแปลงในปัจจัยพื้นฐานของบริษัท
    เป็นต้น

-   มีรายละเอียดที่สำคัญประกอบการตัดสินใจอย่างครบถ้วนและเพียงพอระบุไว้ในจดหมายเชิญประชุมผู้ถือหุ้น
    เพื่อประกอบการพิจารณาลงคะแนนแต่ละวาระการประชุม
    โดยวาระประชุมสามัญผู้ถือหุ้นประกอบด้วย

    1.  วาระการแต่งตั้งกรรมการ ได้ให้ข้อมูลเบื้องต้นของผู้ได้รับการเสนอแต่งตั้งเกี่ยวกับ ชื่อ
        อายุ ประเภทกรรมการ
        การศึกษา ประสบการณ์ การดำรงตำแหน่งในกิจการอื่น
        จำนวนปีที่ดำรงตำแหน่งและการเข้าร่วมประชุมในฐานะกรรมการชุดต่างๆ ในปีที่ผ่านมา
        ซึ่งข้อมูลได้ผ่านการพิจารณาจากคณะกรรมการสรรหาและกำหนดค่าตอบแทน
        และมีความเห็นของคณะกรรมการบริษัทอย่างเพียงพอและชัดเจน

    2.  วาระการพิจารณาค่าตอบแทน ได้ให้ข้อมูลเกี่ยวกับนโยบาย
        จำนวนเงินและรูปแบบค่าตอบแทนแยกตามตำแหน่งและภาระหน้าที่ของกรรมการ
        หลักเกณฑ์และวิธีการพิจารณาค่าตอบแทน ซึ่งข้อมูลได้ผ่านการพิจารณาจาก
        คณะกรรมการสรรหาและกำหนดค่าตอบแทน
        และมีความเห็นของคณะกรรมการบริษัทอย่างเพียงพอและชัดเจน

    3.  วาระการแต่งตั้งผู้สอบบัญชี ได้ให้ข้อมูลเกี่ยวกับ ชื่อผู้สอบบัญชีและสำนักงานสอบบัญชี
        ความเป็นอิสระของ
        ผู้สอบบัญชี จำนวนปีที่ทำหน้าที่ให้บริษัท การพิจารณาความเหมาะสมของค่าสอบบัญชี
        ซึ่งข้อมูลต่างๆ ได้ผ่านการพิจารณาจากคณะกรรมการตรวจสอบ
        และมีความเห็นของคณะกรรมการบริษัทอย่างเพียงพอและชัดเจน

    4.  วาระการจ่ายเงินปันผล ได้ให้ข้อมูลเกี่ยวกับนโยบายการจ่ายเงินปันผล
        จำนวนเงินที่ขออนุมัติ เปรียบเทียบกับจำนวนเงินที่จ่ายในปีก่อน
        และมีความเห็นของคณะกรรมการบริษัทอย่างเพียงพอและชัดเจน

-   สำหรับการประชุมสามัญผู้ถือหุ้นปี 2552 ซึ่งจัดขึ้นในวันที่ 30 เมษายน 2552 บริษัทฯ
    ให้สิทธิผู้ถือหุ้นส่วนน้อยสามารถเสนอวาระการประชุมผู้ถือหุ้น
    และเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าตั้งแต่วันที่ 30 กันยายน
    2551
    รวมถึงการให้สิทธิผู้ถือหุ้นสามารถส่งคำถามเกี่ยวกับวาระการประชุมได้ล่วงหน้าก่อนถึงวันประชุม
    โดยส่งเอกสารถึงเลขานุการบริษัท ทั้งนี้
    รายละเอียดเกี่ยวกับหลักเกณฑ์การพิจารณาเกี่ยวกับการเสนอวาระการประชุมผู้ถือหุ้น
    และเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าที่ผ่านความเห็นชอบจากคณะกรรมการบริษัทสามารถดูได้จากเว็บไซต์
    www.cpn.co.th สำหรับช่องทางการติดต่อเลขานุการบริษัท มีรายละเอียดดังนี้

เลขานุการบริษัท

บริษัท เซ็นทรัลพัฒนา จำกัด (มหาชน)

ชั้น 31 อาคารดิออฟฟิศเศส แอท เซ็นทรัลเวิลด์

เลขที่ 999/9 ถนนพระราม 1 แขวงปทุมวัน เขตปทุมวัน กรุงเทพฯ 10330 ประเทศไทย

โทรศัพท์: +66(0) 2667-5555 ต่อ 1665 หรือ 1678

  อีเมลล์: co.secretary@cpn.co.th

-   นอกจากนี้ บริษัทฯ ได้มีการจัดประชุมวิสามัญผู้ถือหุ้นในวันที่ 25 มีนาคม 2552
    เพื่อนำเสนอวาระให้ผู้ถือหุ้นพิจารณาอนุมัติการเข้าทำสัญญาเช่าช่วงโครงการลาดพร้าวกับบริษัท
    เซ็นทรัลอินเตอร์พัฒนา จำกัด ซึ่งเป็นรายการที่เกี่ยวโยงกัน โดยบริษัทได้แต่งตั้ง
    บริษัทหลักทรัพย์ กิมเอ็ง (ประเทศไทย) จำกัด (มหาชน) เป็นที่ปรึกษาทางการเงินอิสระ
    และได้
    เรียนเชิญนายมนตรี ศรไพศาล ประธานเจ้าหน้าที่บริหาร และนางวันทนา เพชรฤทษ์วงศ์
    ผู้อำนวยการอาวุโส ฝ่ายวาณิชธนกิจ เข้าร่วมประชุม
    เพื่อให้ข้อมูลและพิจารณาถึงความสมเหตุสมผลของรายการ
    โดยการประชุมดำเนินไปด้วยความโปร่งใส
    และมีมติอนุมัติด้วยคะแนนเสียงมากกว่าสามในสี่ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน
    โดยไม่นับส่วนของคะแนนเสียงของผู้ถือหุ้นที่มีส่วนได้เสีย

-   บริษัทได้เชิญตัวแทนจาก บริษัท เคพีเอ็มจี ภูมิไชย สอบบัญชี จำกัด เข้าร่วมประชุมผู้ถือหุ้นทั้ง
    2 ครั้งข้างต้น เพื่อร่วม
    สังเกตุการณ์การประชุมให้เป็นไปอย่างโปร่งใส ถูกต้องตามข้อกฎหมายและข้อบังคับของบริษัท

-   การประชุมผู้ถือหุ้น บริษัทฯ กำหนดให้มีระยะเวลาการลงทะเบียนล่วงหน้าก่อนการประชุม 2
    ชั่วโมง โดยได้นำระบบคอมพิวเตอร์และบาร์โค้ดมาใช้ในการลงทะเบียน และตรวจนับคะแนน
    เพื่อให้สามารถดำเนินการได้อย่างรวดเร็วและข้อมูลมีความถูกต้องเชื่อถือได้

-   ก่อนเริ่มการประชุมผู้ถือหุ้น
    เลขานุการบริษัทได้ชี้แจงวิธีการลงคะแนนและนับคะแนนตามเอกสารคำชี้แจงวิธีการลงคะแนนเสียงในการประชุมผู้ถือหุ้น
    ซึ่งแจกให้แก่ผู้ถือหุ้นทุกคนที่มาลงทะเบียน
    ในการสรุปผลการนับคะแนนเสียงแต่ละวาระจะมีการแสดงผลคะแนนให้ผู้ถือหุ้นในที่ประชุมรับทราบ
    ทั้งนี้ จำนวนผู้ถือหุ้นที่มาประชุมสามัญผู้ถือหุ้น และประชุมวิสามัญ
    ผู้ถือหุ้น ปี 2552 คิดเป็นร้อยละ 82 และ 84 ของจำนวนหุ้นทั้งหมดของบริษัทตามลำดับ

-   ให้สิทธิผู้ถือหุ้นสามารถเข้าร่วมประชุมภายหลังจากเริ่มการประชุมไปแล้ว
    โดยมีสิทธิออกเสียงลงคะแนนในระเบียบวาระที่ยังไม่ได้พิจารณาลงมติได้

-   ในการประชุมผู้ถือหุ้นได้เปิดโอกาสให้ผู้ถือหุ้นแสดงความคิดเห็นและซักถามอย่างเต็มที่
    โดยมีประธานกรรมการบริษัท ประธานกรรมการตรวจสอบ
    ประธานกรรมการสรรหาและกำหนดค่าตอบแทน กรรมการผู้จัดการใหญ่
    เข้าร่วมประชุมเพื่อตอบข้อซักถามในทุกประเด็นอย่างชัดเจนจนเป็นที่พอใจของผู้ถือหุ้น

2.  การปฏิบัติต่อผู้ถือหุ้นอย่างเท่าเทียมกัน (Equitable Treatment of Shareholders)

บริษัทฯ คำนึงถึงความเท่าเทียมกันของผู้ถือหุ้นทุกราย ไม่ว่าจะเป็นผู้ถือหุ้นรายใหญ่ ผู้ถือหุ้นส่วนน้อย
นักลงทุนสถาบัน หรือผู้ถือหุ้นต่างชาติ โดย บริษัทฯ
มีการกำหนดหลักเกณฑ์และการปฏิบัติเกี่ยวกับเรื่องดังกล่าวเพื่อส่งเสริมให้เกิดความเท่าเทียมกันอย่างแท้จริง
ดังนี้

-   กำหนดให้สิทธิออกเสียงในที่ประชุมเป็นไปตามจำนวนหุ้นที่ผู้ถือหุ้นถืออยู่
    โดยหนึ่งหุ้นมีสิทธิเท่ากับหนึ่งเสียง

-   อำนวยความสะดวกให้ผู้ถือหุ้นที่ไม่สามารถเข้าร่วมประชุมด้วยตนเอง
    โดยการจัดส่งหนังสือมอบฉันทะ แบบ ข. ซึ่งผู้ถือหุ้นสามารถกำหนดทิศทางการลงคะแนนได้
    และรายละเอียดวิธีการมอบฉันทะในการประชุมผู้ถือหุ้นไปพร้อมกับหนังสือเชิญประชุมผู้ถือหุ้น
    ส่วนหนังสือมอบฉันทะทั้ง แบบ ก. แบบ ข. และแบบ
    ค.ผู้ถือหุ้นสามารถดาวน์โหลดได้จากเว็บไซต์ www.cpn.co.th นอกจากนี้ บริษัทฯ
    ยังมีรายชื่อพร้อมประวัติของกรรมการอิสระ 3 คน ให้ผู้ถือหุ้นสามารถเลือก
    เป็นผู้รับมอบฉันทะไว้ด้วย โดยในการประชุมสามัญผู้ถือหุ้นและการประชุมวิสามัญผู้ถือหุ้น ปี
    2552 มีผู้ถือหุ้นจำนวนรวม 105 ราย และ 117 ราย ตามลำดับ
    มอบอำนาจให้กรรมการอิสระเป็นผู้รับมอบอำนาจให้ออกเสียงแทน โดยมีรายละเอียดดังต่อไปนี้

  การประชุมสามัญผู้ถือหุ้น ครั้งที่ 1/2552

  - ผู้ถือหุ้นจำนวน 98 ราย มอบอำนาจให้ นายไพฑูรย์ ทวีผล ประธานกรรมการตรวจสอบ

  - ผู้ถือหุ้นจำนวน 7 ราย มอบอำนาจให้ นายจักก์ชัย พานิชพัฒน์ กรรมการตรวจสอบ

  การประชุมวิสามัญผู้ถือหุ้น ครั้งที่ 1/2552

  - ผู้ถือหุ้นจำนวน 116 ราย มอบอำนาจให้ นายไพฑูรย์ ทวีผล ประธานกรรมการตรวจสอบ

  - ผู้ถือหุ้นจำนวน 1 ราย มอบอำนาจให้ นางสุนันทา ตุลยธัญ กรรมการตรวจสอบ

-   จัดทำจดหมายเชิญประชุมผู้ถือหุ้นทั้งภาษาไทยและภาษาอังกฤษ
    โดยในการประชุมสามัญผู้ถือหุ้นประจำปี 2552 บริษัทฯ
    ได้เผยแพร่จดหมายเชิญประชุมผู้ถือหุ้นบนเว็บไซต์ บริษัทฯ ตั้งแต่วันที่ 30 มีนาคม 2552
    ล่วงหน้าก่อนวันประชุม 30 วัน และนำส่งจดหมายเชิญประชุมผู้ถือหุ้นให้ บริษัท
    ศูนย์รับฝากหลักทรัพย์ (ประเทศไทย) จำกัด0
    จัดส่งจดหมายเชิญประชุมให้แก่ผู้ถือหุ้นล่วงหน้าก่อนวันประชุม 21 วัน
    เพื่อให้ผู้ถือหุ้นได้มีโอกาสศึกษาข้อมูลอย่างเพียงพอ
    โดยในจดหมายเชิญประชุมบริษัทมีการชี้แจ้งข้อเท็จจริงและเหตุผล และความเห็นของกรรมการ
    ไว้ทุกวาระการประชุม โดยไม่มีการแจกเอกสารที่มีข้อมูลสำคัญในที่ประชุมผู้ถือหุ้นอย่างกะทันหัน
    ไม่เพิ่มวาระการประชุมหรือเปลี่ยนแปลงข้อมูลที่สำคัญโดยไม่แจ้ง
    ให้ผู้ถือหุ้นทราบล่วงหน้า

-   นำบัตรลงคะแนนมาใช้ในการลงมติในการประชุมผู้ถือหุ้น
    โดยจัดทำบัตรลงคะแนนแยกตามวาระแต่ละวาระ เพื่อให้
    ผู้ถือหุ้นสามารถลงคะแนนได้ตามที่เห็นสมควร

-   มีระเบียบภายในเรื่องการป้องกันการใช้ข้อมูลภายในโดยมิชอบ
    และมีการป้องกันไม่ให้เกิดความขัดแย้งทางผลประโยชน์
    รายละเอียดเปิดเผยไว้ในหัวข้อเรื่องการดูแลการใช้ข้อมูลภายใน หน้า 8-23

-   ในการทำรายการที่เกี่ยวโยงกันมีการกำกับดูแลให้ปฏิบัติตามขั้นตอนการอนุมัติอย่างเคร่งครัด
    และมีการพิจารณาถึงประโยชน์สูงสุดของ บริษัทฯ เป็นสำคัญ
    โดยจะนำเสนอรายละเอียดของรายการที่อาจเกิดความขัดแย้งทางผลประโยชน์
    ให้คณะกรรมการตรวจสอบพิจารณาให้ความเห็น ก่อนนำเสนอขออนุมัติจากคณะกรรมการบริษัท
    และผู้ถือหุ้น
    (กรณีถึงเกณฑ์) ทุกครั้ง
    และมีการเปิดเผยสารสนเทศที่สำคัญอย่างครบถ้วนและเป็นไปตามกฎระเบียบข้อบังคับที่กำหนด

3.  การคำนึงถึงบทบาทของผู้มีส่วนได้เสีย (Roles of Stakeholders)

บริษัทฯ ให้ความสำคัญต่อผู้มีส่วนได้ส่วนเสียกลุ่มต่างๆ
โดยยึดหลักผลประโยชน์ของทุกฝ่ายร่วมกันอย่างยั่งยืน ดังนี้

พนักงาน : บริษัทฯ มุ่งพัฒนาเสริมสร้างวัฒนธรรม และบรรยากาศที่ดีในการทำงาน
ดูแลสภาพแวดล้อมในการทำงาน
ให้มีความปลอดภัยในชีวิตและทรัพย์สิน
มีการตรวจสอบความปลอดภัยของสถานที่ทำงานอย่างสม่ำเสมอ จัดอุปกรณ์ด้าน
ความปลอดภัยต่างๆ ให้แก่พนักงาน และดูแลให้พนักงานสามารถใช้งานได้อย่างถูกวิธี
ยึดมั่นปฏิบัติตามกฎหมายว่าด้วยแรงงาน ปฏิบัติต่อพนักงานด้วยความเท่าเทียมและเป็นธรรม
สนับสนุนให้มีการทำงานเป็นทีม ส่งเสริมให้พนักงานได้รับการฝึกอบรมพัฒนาความรู้อย่างสม่ำเสมอ
มีการจัดกิจกรรมต่างๆ เพื่อสร้างความสัมพันธ์อันดีระหว่างกันให้แก่ผู้บริหารและพนักงาน
มีการสนับสนุน
ให้พนักงานได้แสดงความคิดเห็น ข้อเสนอแนะ และข้อร้องเรียนต่างๆ อย่างเปิดกว้างและโปร่งใส
มีการจ่ายค่าจ้างและสวัสดิการที่เหมาะสมสอดคล้องกับผลการดำเนินงานและสภาวะเศรษฐกิจการว่าจ้าง
ทั้งนี้ สามารถดูรายละเอียดได้ในหัวข้อเรื่องบุคลากร
หน้า 8-24 นอกจากนี้ บริษัทฯ
ได้มีการกำหนดการให้สิทธิคุ้มครองพนักงานและลูกจ้างในกรณีที่แจ้งเบาะแสหรือข้อร้องเรียน
ที่เกี่ยวข้องกับการฝ่าฝืนหรือไม่ปฏิบัติตามกฎหมาย ระเบียบ ข้อบังคับ หรือจรรณยาบรรณทางธุรกิจ
ไว้ในนโยบายการกำกับดูแลกิจการของบริษัทฯ

เจ้าหนี้ : บริษัทฯ ชำระคืนเงินกู้และดอกเบี้ยให้กับเจ้าหนี้เงินกู้ยืมทุกประเภท
อย่างถูกต้องครบถ้วนตามกำหนดเวลา และปฏิบัติตามเงื่อนไขการกู้ยืมเงินและข้อตกลงต่างๆ
อย่างครบถ้วน
โดยไม่ใช้เงินไปในทางที่ขัดต่อวัตถุประสงค์ในการกู้ยืมตลอดระยะเวลาการดำเนินธุรกิจของ บริษัทฯ

คู่ค้า : บริษัทฯ มีขั้นตอนการประมูลงาน การต่อรองราคา
การคัดเลือกผู้รับเหมา/ผู้ขายสินค้า/ผู้ให้บริการ
และการเข้าทำสัญญาว่าจ้าง/สัญญาซื้อขายสินค้า/สัญญาบริการ ที่โปร่งใสและตรงไปตรงมา
และปฏิบัติต่อคู่ค้าทุกรายอย่างเท่าเทียมและเป็นธรรม
ทุกลำดับขั้นตอนจะมีคณะกรรมการเข้าร่วมพิจารณาทุกครั้ง
มีการกำหนดระเบียบปฏิบัติในเรื่องดังกล่าวเป็นลายลักษณ์อักษร

ร้านค้าและลูกค้า : บริษัทฯ มีการปรับปรุงพัฒนากระบวนการทำงานให้มีประสิทธิภาพ
จัดให้มีกิจกรรม และบริการใหม่ๆ เพื่อเสริมสร้างความสัมพันธ์อันดี ความพึงพอใจ
ตลอดจนสร้างสรรค์ประสบการณ์ใหม่ๆ ที่น่าประทับใจให้แก่ลูกค้า
และแสดงถึงเจตนารมณ์อันแน่วแน่ของ บริษัทฯ ในการเป็นส่วนหนึ่งของการร่วมคิดร่วมทำ
ตลอดจนส่งเสริมและพัฒนาธุรกิจร่วมกันกับลูกค้า
เพื่อมุ่งสู่เป้าหมายความสำเร็จในการเติบโตร่วมกันอย่างยั่งยืน โดยกิจกรรมที่ บริษัทฯ
ดำเนินการมีดังนี้

  1) การดำเนินการภายใต้โครงการ World Class Service
  ซึ่งมีวัตถุประสงค์เพื่อสร้างความสัมพันธ์อันดีกับร้านค้า
  การพัฒนาและยกระดับการบริหารจัดการและการให้บริการร้านค้าให้ได้มาตรฐานระดับโลก
  โดยกิจกรรมต่างๆ อยู่ในความดูแลของสำนักส่งเสริมและกำกับดูแลมาตรฐาน (สสม.) ทั้งนี้
  กิจกรรมที่ สสม. ดำเนินการ ได้แก่ การปรับปรุงนโยบาย กระบวนการทำงาน
  และแบบฟอร์มต่างๆ ที่เกี่ยวข้องกับร้านค้าให้เป็นมาตรฐานเดียวกันในทุกสาขา
  การประชาสัมพันธ์บริการต่างๆ ที่ บริษัทฯ มีบริการให้กับลูกค้า

  2) การพัฒนาบุคลากรที่ทำหน้าที่ในการให้บริการและมีการประเมินผลการให้บริการของเจ้าหน้าที่
  การเดินเยี่ยมร้านค้าของเจ้าหน้าที่ร้านค้าสัมพันธ์เพื่อรับงานบริการ
  รับปัญหาและข้อร้องเรียนต่างๆ จากร้านค้า วันละ 1 ครั้ง
  รวมทั้งการจัดให้มีเจ้าหน้าที่ลูกค้าสัมพันธ์ เดินอยู่ตามจุดต่างๆ ภายในศูนย์การค้า
  เพื่อให้ผู้ใช้บริการสามารถสอบถาม / หรือสามารถแนะนำผู้ใช้บริการได้ทันที
  โดยไม่ต้องไปที่เคาน์เตอร์ประชาสัมพันธ์

  3) การวางแผนการให้บริการร่วมกับผู้เช่า โดยแผนกส่งเสริมการขาย
  และแผนกร้านค้าสัมพันธ์ได้ให้ความช่วยเหลือผู้เช่าในด้านการจัดกิจกรรมการเปิดตัวร้านค้า
  การเปิดตัวสินค้าใหม่ การเชื่อมพันธมิตร
  การจัดกิจกรรมส่งเสริมการขายของร้านค้าร่วมกันกับศูนย์การค้า
  เพื่อให้ช่วยเสริมสร้างให้ผู้เช่ามีความพร้อมในการดำเนินธุรกิจ

  4) การจัดให้มีการสำรวจความพึงพอใจด้านการบริการร้านค้าและลูกค้าอย่างต่อเนื่องทุกปี
  เพื่อทราบความต้องการของร้านค้าและลูกค้าอย่างแท้จริง
  และนำมาปรับปรุงในส่วนของการบริการเพื่อการให้บริการที่เป็นเลิศของบริษัทฯ

  5) การมีช่องทางการติดต่อสื่อสาร เพื่อให้ลูกค้าสามารถรับทราบข้อมูลต่างๆ ติดต่อธุรกิจ
  และแจ้งข้อร้องเรียนได้หลายช่องทาง เช่น ติดต่อโดยตรงกับเจ้าหน้าที่ร้านค้าสัมพันธ์แต่ละสาขา
  ตู้ I-Box เว็บไซต์ของบริษัท หรือ บริษัทฯ Call Center 0-2635-1111 เป็นต้น

  6) การให้ข้อมูลต่างๆ เกี่ยวกับศูนย์การค้า ทั้งในเรื่องของสิ่งอำนวยความสะดวก
  ตลอดจนบริการใหม่ๆ รวมทั้งการรับทราบความคิดเห็น
  และความต้องการของผู้เช่าผ่านทางการจัดประชุมร้านค้าทุกไตรมาส
  เพื่อเป็นข้อมูลพื้นฐานในการปรับปรุงคุณภาพการบริการให้ดีขึ้นอย่างต่อเนื่อง หรือการจัดทำ
  Focus Group เพื่อทราบความต้องการเฉพาะกลุ่มของผู้เช่า และ
  นำมาประเมินเพื่อการพัฒนาและปรับปรุงการให้บริการให้ดียิ่งขึ้น

คู่แข่ง : บริษัทฯ ดำเนินธุรกิจโดยยึดหลักปฏิบัติต่อคู่แข่งอย่างเป็นธรรม
โดยไม่แสวงหาข้อมูลที่เป็นความลับทางการค้าของ
คู่แข่งด้วยวิธีการที่ไม่สุจริตหรือไม่เหมาะสม ไม่กระทำการใดๆ
ที่เป็นการละเมิดทรัพย์สินทางปัญญาของผู้อื่น หรือคู่แข่งทางการค้า
โดยประพฤติปฏิบัติภายใต้กรอบกติกาของการแข่งขันที่ดี
ไม่ทำลายชื่อเสียงของคู่แข่งทางการค้าด้วยการกล่าวหาบริษัทที่เป็นคู่แข่งทางการค้าด้วยความไม่สุจริต
และปราศจากข้อมูลความจริง ทั้งนี้ บริษัทฯ
และบริษัทที่อยู่ในกลุ่มธุรกิจเดียวกันร่วมกันจัดตั้งสมาคมศูนย์การค้าไทย
โดยมีวัตถุประสงค์เพื่อร่วมมือกันในการประกอบธุรกิจในเชิงสร้างสรรค์ การแลกเปลี่ยนความรู้
และประสบการณ์ต่างๆ ที่เป็นประโยชน์ซึ่งกันและกัน ในปี 2552
ที่ผ่านมาได้มีการดำเนินการด้านต่างๆ ร่วมกัน ดังนี้

1.  การหารือร่วมกันเพื่อรับทราบและเตรียมความพร้อมเกี่ยวกับร่างพระราชบัญญัติค้าปลีกและค้าส่งที่จะประกาศใช้

2.  การจัดกิจกรรมเข้าเยี่ยมชมศูนย์การค้าของสมาชิกเพื่อแลกเปลี่ยนข้อมูลด้านการรักษาความปลอดภัยภายในศูนย์การค้า

3.  การแลกเปลี่ยนความรู้และศึกษาดูงานด้านงานระบบไฟฟ้า ระบบน้ำประปา
    ระบบบำบัดน้ำเสียและระบบสุขาภิบาล เป็นต้น

4.  การเชิญเจ้าหน้าที่ตำรวจจากสถาบันพัฒนาข้าราชการตำรวจมาบรรยายเรื่อง
    มาตรการป้องกันการก่อการร้ายและมาตรการการวางแผนจับกุมขบวนการมิจฉาชีพ

ชุมชน และสังคม : บริษัทฯ ดำเนินธุรกิจโดยคำนึงถึงบุคคลในชุมชนและสังคม
เพื่อให้เกิดการพัฒนาและเติบโตไปพร้อมกันอย่างยั่งยืนและเข้มแข็ง
โดยมีการจัดกิจกรรมเพื่อชุมชนและสังคมอย่างต่อเนื่อง ซึ่งกิจกรรมที่ บริษัทฯ
ได้ดำเนินการผ่านโครงการ
“CPN อาสา” ในปี 2552 มีดังนี้

1)  การสนับสนุนโครงการสาธารณกุศล ได้แก่ โครงการ “ปลูกป่าชายเลน ถวายพ่อของแผ่นดิน”
    โดยบริษัทในเครือเซ็นทรัล
    เพื่อถวายเป็นพระราชกุศลแก่พระบาทสมเด็จพระเจ้าอยู่หัวเนื่องในวโรกาสที่ทรงเจริญพระชนมายุครบ
    84 พรรษา และสนองพระราชเสาวนีย์ของสมเด็จพระนางเจ้าฯ พระบรมราชินีนาถ เป็นต้น

2)  การสนับสนุนโครงการเกี่ยวกับการศึกษา ได้แก่ โครงการ "พี่จูงน้อง"
    ร่วมบริจาคหนังสือเรียน โครงการ “ปฎิทินนี้เพื่อน้อง”
    ส่งมอบอุปกรณ์กีฬาและปฏิทินที่ไม่ใช้งานไปใช้ประโยชน์ในการผลิตสื่อการเรียนรู้ โครงการ
    “CPN อาสาเพาะกล้าปัญญาไทย” มอบเครื่องคอมพิวเตอร์ สื่อการเรียนการสอน
    เพื่อเสริมสร้างทักษะการเรียนรู้ให้แก่เยาวชนและมอบโอกาสทางการศึกษาให้กับเยาวชนที่อยู่ห่างไกล
    เป็นต้น

3)  การจัดกิจกรรมเพื่อสนับสนุนชุมชนและสังคม ได้แก่ โครงการ
    “อาสาสอนน้องบรรเทาสาธารณภัย”
    ฝึกอบรมให้ความรู้เกี่ยวกับการป้องกันอัคคีภัยและการซ้อมอพยพหนีไฟให้แก่นักเรียนในชุมชน
    โครงการรักษ์โลก ดูแลโลก “จักรยานอาสาดูแลโลก”
    เพื่อรณรงค์ให้ตระหนักถึงการประหยัดพลังงาน โครงการรักษ์โลก ดูแลโลก “ผ้าป่าพลังงาน”
    เพื่อจัดซื้อหลอดไฟประหยัดพลังงานและร่วมกันบูรณะซ่อมแซมสถานที่ในบริเวณวัด เป็นต้น

สิ่งแวดล้อม : บริษัทฯ มีความมุ่งมั่นและใส่ใจที่จะปฏิบัติตามข้อกำหนดกฎหมายต่างๆ
ที่เกี่ยวข้องกับด้านสิ่งแวดล้อม บริษัทฯ
จึงได้มีนโยบายที่จะเร่งดำเนินการทำให้โครงการศูนย์การค้าทุกโครงการมีระบบการจัดการสิ่งแวดล้อมที่ได้มาตรฐานตาม
ISO 14001:2004 โดย ณ สิ้นปี 2552 โครงการศูนย์การค้าเซ็นทรัลพลาซา ปิ่นเกล้า และ
ศูนย์การค้าเซ็นทรัลพลาซา บางนา ได้ผ่านการรับรองมาตรฐานดังกล่าวแล้ว พร้อมกันนี้ บริษัทฯ
ได้จัดตั้งคณะกรรมการพัฒนาองค์กรเพื่อดูแลและปรับปรุงระบบการจัดการสิ่งแวดล้อมเพื่อให้ได้มาตรฐานตาม
ISO 14001:2004
และได้จัดตั้งคณะกรรมการศึกษามาตรการประหยัดพลังงานเพื่อดูแลและติดตามประเมินผลการดำเนินงานด้านอนุรักษ์พลังงานในศูนย์การค้าทุกโครงการ
ในส่วนของการพัฒนาโครงการใหม่ บริษัทฯ
จะวิเคราะห์ผลกระทบต่อสิ่งแวดล้อมและยื่นผ่านสำนักวิเคราะห์ผลกระทบสิ่งแวดล้อม (EIA)
เพื่อขออนุญาตก่อนดำเนินการก่อสร้าง

ทั้งนี้ กรณีที่ผู้มีส่วนได้เสียกลุ่มต่างๆ มีข้อสงสัย
หรือพบเห็นการกระทำที่สงสัยว่ามีการฝ่าฝืนหรือไม่ปฏิบัติตามกฎหมาย ระเบียบ ข้อบังคับ
หรือจรรณยาบรรณทางธุรกิจ สามารถแจ้งเบาะแสหรือร้องเรียน พร้อมส่งรายละเอียดหลักฐานต่างๆ
ได้ที่ คณะกรรมการตรวจสอบของบริษัท
โดยคณะกรรมการตรวจสอบจะดำเนินการสืบหาข้อเท็จจริงต่อไป
สำหรับช่องทางในการติดต่อมีรายละเอียดดังนี้

คณะกรรมการตรวจสอบ

บริษัท เซ็นทรัลพัฒนา จำกัด (มหาชน)

ชั้น 30 อาคารดิออฟฟิศเศส แอท เซ็นทรัลเวิลด์

เลขที่ 999/9 ถนนพระราม 1 แขวงปทุมวัน เขตปทุมวัน กรุงเทพฯ 10330 ประเทศไทย

โทรศัพท์: +66(0) 2667-5555 ต่อ 1200

อีเมลล์: whistleblower@cpn.co.th

สำหรับผู้ที่แจ้งเบาะแส หรือข้อร้องเรียนที่เป็นพนักงาน ลูกค้า
หรือบุคคลที่รับจ้างทำงานให้แก่บริษัทจะได้รับการคุ้มครองสิทธิตามกฎหมาย
ซึ่งได้มีการกำหนดรายละเอียดไว้ในนโยบายการกำกับดูแลกิจการของบริษัท

4.  การเปิดเผยข้อมูลและความโปร่งใส (Disclosure and Transparency)

การเปิดเผยข้อมูลโดยคำนึงถึงความถูกต้องและความเพียงพอของข้อมูล
รวมถึงการให้ข้อมูลที่ทันต่อสถานการณ์อย่าง
เท่าเทียมกันนั้นเป็นหลักการที่ บริษัทฯ ถือปฏิบัติมาโดยตลอด
ซึ่งเชื่อมั่นว่าการได้รับความไว้วางใจจากผู้ถือหุ้น นักลงทุน รวมถึง
ทุกฝ่ายที่เกี่ยวข้อง เป็นปัจจัยสนับสนุนมูลค่าเพิ่มให้แก่บริษัทในระยะยาว ทั้งนี้
การดำเนินการด้านการเปิดเผยข้อมูลและ
ความโปร่งใสของ บริษัทฯ มีดังนี้

-   เปิดเผยข้อมูลบริษัทและข้อมูลทางการเงินไว้อย่างครบถ้วนและเพียงพอในแบบแสดงรายการข้อมูลประจำปี
    (แบบ 56-1) และรายงานประจำปี (แบบ 56-2) ซึ่งมีรายละเอียดในหัวข้อที่สำคัญ อาทิ
    ภาพรวมการดำเนินธุรกิจ ปัจจัยความเสี่ยง โครงสร้างเงินทุนและการจัดการ
    การทำรายการระหว่างกัน การดูแลการใช้ข้อมูลภายใน การกำกับดูแลกิจการ
    ฐานะการเงินและผลการดำเนินงาน และโครงการในอนาคต เป็นต้น

-   จัดให้มีช่องทางเพิ่มเติมเพื่อให้นักลงทุนและผู้ที่สนใจสามารถศึกษาข้อมูลบริษัทได้ผ่านทางเว็บไซต์
    www.cpn.co.th
    ในหัวข้อ “ข้อมูลนักลงทุน” ซึ่งได้เปิดเผยข้อมูลที่สำคัญต่างๆ อาทิ ข้อมูลทางการเงิน
    คำอธิบายและการวิเคราะห์ของฝ่ายจัดการ (MD&A) โครงสร้างการถือหุ้น
    การกำกับดูแลกิจการ ข้อมูลเกี่ยวกับการประกอบธุรกิจของบริษัท สารสนเทศต่างๆ ที่แจ้งต่อ
    ตลาดหลักทรัพย์แห่งประเทศไทย (ELCID) รายงานประจำปี แบบแสดงรายการข้อมูลประจำปี
    หนังสือเชิญประชุมผู้ถือหุ้น รายงานการประชุมผู้ถือหุ้น เอกสารสื่อนักลงทุนสัมพันธ์
    (Newsletter) เอกสารข่าวและภาพข่าว (Press Release)
    ข่าวสารและปฏิทินทางการเงินสำหรับนักลงทุน เอกสารข้อมูลโครงการที่เปิดให้บริการใหม่
    (Fact Sheet) เอกสารที่ผู้บริหารระดับสูงนำเสนอระหว่างการพบปะนักลงทุน (Roadshow)
    ทั้งในและต่างประเทศ ซึ่งได้จัดทำทั้งภาษาไทยและภาษาอังกฤษ
    และมีการปรับปรุงข้อมูลให้ทันต่อเหตุการณ์อยู่เสมอ

-   จัดตั้งหน่วยงานนักลงทุนสัมพันธ์เพื่อรับผิดชอบในการติดต่อสื่อสารและบริหารความสัมพันธ์กับนักลงทุน
    นักวิเคราะห์
    ผู้ถือหุ้นและบุคคลทั่วไป โดยการดำเนินงานของส่วนงานนักลงทุนสัมพันธ์ในปี 2552
    ผู้บริหารและส่วนงานนักลงทุนสัมพันธ์ได้ดำเนินกิจกรรมนักลงทุนสัมพันธ์ในรูปแบบต่างๆ
    เป็นจำนวนทั้งสิ้น 220 ครั้ง และได้มีการสื่อสารเพื่อให้ข้อมูลแก่นักลงทุนและบุคคลทั่วไป
    เป็นจำนวนรวม 587 คน จากกิจกรรมนักลงทุนสัมพันธ์ในปี 2552 ดังต่อไปนี้

1)  การจัดกิจกรรมบริษัทจดทะเบียนพบนักลงทุนร่วมกับตลาดหลักทรัพย์แห่งประเทศไทย
    (Opportunity Day) ไตรมาสละ 1 ครั้ง เพื่อแถลงผลการดำเนินงานรายไตรมาส
    ซึ่งเป็นการพบปะนักลงทุนรายย่อยและบุคคลทั่วไปที่ให้ความสนใจผลการดำเนินงานของบริษัทจำนวน
    80 -100 คนต่อไตรมาส
    โดยตลาดหลักทรัพย์แห่งประเทศไทยได้จัดให้มีการถ่ายทอดผ่านทางเว็บไซด์ของตลาดหลักทรัพย์ฯ
    (Web Lived)
    พร้อมทั้งเปิดโอกาสให้ผู้เข้าชมทางเว็บไซด์สามารถส่งคำถามที่จะปรากฎบนหน้าจอคอมพิวเตอร์ที่จัดตั้งไว้ด้านหน้าของผู้บริหาร
    ซึ่งผู้บริหารจะสามารถตอบข้อซักถามต่างๆ ได้ในห้องประชุม นอกจากนี้ บริษัทฯ
    ได้จัดให้มีการบันทึกภาพและเสียงของผู้บริหารผ่าน Webcast
    เป็นภาษาไทยและจัดทำเอกสารคำแปลเป็นภาษาอังกฤษ และเผยแพร่ในเว็บไซต์ของ บริษัทฯ
    ภายหลังการประชุม
    เพื่อให้นักลงทุนทั้งชาวไทยและชาวต่างชาติได้รับทราบการแถลงผลการดำเนินงานของบริษัทรายไตรมาสอย่างทั่วถึง

2)  การจัดให้นักลงทุนและนักวิเคราะห์เข้าพบผู้บริหารและเจ้าหน้าที่นักลงทุนสัมพันธ์โดยผ่านการนัดหมายจากบริษัทหลักทรัพย์เพื่อสอบถามข้อมูลบริษัท
    (Company Visit) จำนวน 84 ครั้ง

3)  การจัดให้นักลงทุนเข้าพบผู้บริหารและเจ้าหน้าที่นักลงทุนสัมพันธ์โดยผ่านการนัดหมายจากชมรมนักลงทุนแบบเน้นคุณค่า
    (Thai Value Investor Club) เพื่อสอบถามข้อมูลบริษัท (Company Visit) จำนวน 1
    ครั้ง

4)  การเดินทางพบปะนักลงทุน (Roadshow) โดยผู้บริหารระดับสูงและนักลงทุนสัมพันธ์
    จำนวนทั้งสิ้น 7 ครั้ง
    โดยแบ่งเป็นในประเทศจำนวน 1 ครั้ง และต่างประเทศจำนวน 6 ครั้ง
    ซึ่งประกอบด้วยประเทศฮ่องกง สิงคโปร์ และสหราชอาณาจักร
    ซึ่งได้มีการประชุมพบปะนักลงทุนรวมทั้งสิ้น 124 การประชุม

5)  การเยี่ยมชมโครงการโดยการนัดหมายจากนักลงทุนและนักวิเคราะห์หลักทรัพย์ (Site
    Visit) จำนวน 3 ครั้ง

6)  การประชุมทางโทรศัพท์จากนักลงทุน (Conference call) จำนวน 4 ครั้ง

7)  การสื่อสารข้อมูลผ่านทางอีเมลล์และโทรศัพท์ จำนวน 3 – 5 ครั้ง ต่อวัน

-   ปฏิทินทางการเงินที่สำคัญปี 2552 และ 2553

  ------------------------------------------- --------------- ----------------
  ปฏิทินทางการเงิน                               2552            2553 (คาดการณ์)

  แจ้งงบการเงินสำหรับผลการดำเนินงานประจำปีก่อน      กุมภาพันธ์         กุมภาพันธ์

  งานแถลงผลการดำเนินงานทางการเงินประจำปีก่อน      มีนาคม           มีนาคม

  จัดประชุมวิสามัญผู้ถือหุ้น                           มีนาคม           -

  ปิดสมุดทะเบียนสำหรับสิทธิการเข้าประชุมผู้ถือหุ้นประจำปี   เมษายน          เมษายน

  จัดประชุมสามัญผู้ถือหุ้น                            เมษายน          เมษายน

  จ่ายเงินปันผลสำหรับผลการดำเนินงานประจำปีก่อน       พฤษภาคม         พฤษภาคม

  แจ้งงบการเงินสำหรับผลการดำเนินงานไตรมาสที่ 1      พฤษภาคม         พฤษภาคม

  งานแถลงผลการดำเนินงานทางการเงินไตรมาสที่ 1      มิถุนายน          มิถุนายน

  แจ้งงบการเงินสำหรับผลการดำเนินงานไตรมาสที่ 2      สิงหาคม          สิงหาคม

  งานแถลงผลการดำเนินงานทางการเงินไตรมาสที่ 2      สิงหาคม          สิงหาคม

  แจ้งงบการเงินสำหรับผลการดำเนินงานไตรมาสที่ 3      พฤศจิกายน        พฤศจิกายน

  งานแถลงผลการดำเนินงานทางการเงินไตรมาสที่ 3      พฤศจิกายน        พฤศจิกายน
  ------------------------------------------- --------------- ----------------

ทั้งนี้ บริษัทฯ มุ่งหวังว่าส่วนงานนักลงทุนสัมพันธ์จะเป็นสื่อกลางสำคัญในการให้ข้อมูล ชี้แจง
ตอบข้อซักถาม รวมถึง
การรับฟังและแลกเปลี่ยนความคิดเห็นกับผู้ถือหุ้นและนักลงทุนอย่างสม่ำเสมอ โดยผู้ถือหุ้น
นักลงทุนและผู้ที่สนใจสามารถติดต่อ
เพื่อขอรับทราบข้อมูลของบริษัทเพิ่มเติมได้ที่

คุณเชิญพร สุภธีระ

ผู้จัดการอาวุโสฝ่ายนักลงทุนสัมพันธ์

บริษัท เซ็นทรัลพัฒนา จำกัด (มหาชน)

ชั้น 31 อาคารดิออฟฟิศเศส แอท เซ็นทรัลเวิลด์

เลขที่ 999/9 ถนนพระราม 1 แขวงปทุมวัน เขตปทุมวัน กรุงเทพฯ 10330 ประเทศไทย

โทรศัพท์: +66(0) 2667-5555 ต่อ 1614 หรือ 1669

โทรสาร: +66(0) 2264-5593

อีเมลล์: ir@cpn.co.th

5.  ความรับผิดชอบของคณะกรรมการ (Board Responsibilities)

คณะกรรมการ บริษัทฯ
ให้ความสำคัญกับบทบาทหน้าที่ของคณะกรรมการในการชี้แนะทิศทางการดำเนินงานของบริษัท
การติดตามกำกับดูแลการทำงานของฝ่ายจัดการ
และมีความรับผิดชอบต่อการปฏิบัติหน้าที่ของคณะกรรมการที่มีต่อบริษัทและ
ผู้ถือหุ้นอย่างเต็มความสามารถ ดังนี้

-   คณะกรรมการได้กำหนดให้มีหลักบรรษัทภิบาลในการดำเนินธุรกิจ
    และจรรยาบรรณสำหรับกรรมการ ผู้บริหาร และพนักงาน ตั้งแต่ปี 2544
    ซึ่งได้มีการปรับปรุงแก้ไขครั้งล่าสุดในปี 2550 และกำหนดให้มีนโยบายกำกับดูแลกิจการตั้งแต่
    ปี 2547
    ซึ่งคณะกรรมการบริษัทได้พิจารณาปรับปรุงแก้ไขนโยบายกำกับดูแลกิจการให้เป็นปัจจุบันและเป็นไปตามแนวทางการกำกับดูแล
    กิจการที่ดีล่าสุดเมื่อเดือนกุมภาพันธ์ 2552
    โดยเผยแพร่นโยบายดังกล่าวผ่านเว็บไซต์ของบริษัทที่ www.cpn.co.th
    ให้ได้รับทราบและยึดถือปฏิบัติอย่างจริงจังและเกิดผลเป็นรูปธรรมอย่างสม่ำเสมอ

-   โครงสร้างคณะกรรมการบริษัท ประกอบด้วย กรรมการอิสระ 4 คน จากกรรมการทั้งหมด 13
    คน ทั้งนี้
    คณะกรรมการบริษัทมีความเห็นว่าแม้บริษัทจะอยู่ระหว่างดำเนินการสรรหากรรมการอิสระเพิ่มเติมเพื่อให้สัดส่วนกรรมการอิสระไม่น้อยกว่า
    1 ใน 3 ของคณะกรรมการทั้งหมดนั้น แต่กรรมการอิสระของบริษัททั้ง 4 ท่าน
    ซึ่งมีคุณสมบัติความเป็นอิสระครบถ้วนตามที่บริษัทกำหนด
    สามารถปฏิบัติหน้าที่กรรมการอิสระได้อย่างมีประสิทธิภาพและประสิทธิผลเป็นประโยชน์ต่อบริษัทอย่างเต็มที่

-   ประธานกรรมการบริษัทเป็นตัวแทนจากผู้ถือหุ้นที่มิใช่กรรมการอิสระ
    ซึ่งจากการพิจารณาของคณะกรรมการสรรหาและกำหนดค่าตอบแทนผ่านความเห็นชอบของคณะกรรมการบริษัทแล้วมีความเห็นว่า
    โครงสร้างดังกล่าวมีความเหมาะสมดีแล้วกับลักษณะการประกอบธุรกิจของ บริษัทฯ
    และเป็นจุดแข็งที่ช่วยส่งเสริมให้การดำเนินธุรกิจของ บริษัทฯ
    ประสบความสำเร็จและมีการเติบโตอย่างต่อเนื่องมาจนถึงปัจจุบัน
    เนื่องจากประธานกรรมการเป็นผู้มีความรู้ ประสบการณ์
    และความเชี่ยวชาญในธุรกิจพัฒนาอสังหาริมทรัพย์และการค้าปลีกมายาวนาน

-   คณะกรรมการได้กำหนดให้กรรมการบริษัทควรดำรงตำแหน่งกรรมการบริษัทจดทะเบียนในตลาดหลักทรัพย์แห่งประเทศไทยไม่เกิน
    5 บริษัท
    และกรณีที่กรรมการคนใดของบริษัทจำเป็นต้องดำรงตำแหน่งกรรมการมากกว่าที่กำหนดไว้
    คณะกรรมการบริษัทจะพิจารณาประสิทธิภาพการปฏิบัติหน้าที่ของกรรมการ
    รวมทั้งชี้แจงเหตุผลและผลการปฏิบัติหน้าที่ให้ผู้ถือหุ้นทราบในแบบแสดงข้อมูลประจำปี (แบบ
    56-1) และรายงานประจำปี (แบบ 56-2) ของบริษัท
    ปัจจุบันกรรมการของบริษัทไม่มีท่านใดที่ดำรงตำแหน่งกรรมการบริษัทจดทะเบียนในตลาดหลักทรัพย์แห่งประเทศไทยมากกว่า
    5 บริษัท

-   คณะกรรมการร่วมกันกำหนดวันประชุมคณะกรรมการล่วงหน้าไว้ทั้งปี อย่างน้อยปีละ 6 ครั้ง
    โดยมีการกำหนดวาระการประชุมในแต่ละครั้งไว้อย่างชัดเจน ทั้งนี้
    หากมีวาระการประชุมนอกเหนือจากที่กำหนดไว้ กรรมการผู้จัดการใหญ่
    และคณะกรรมการบริหารจะร่วมกันพิจารณาตามความจำเป็นและสมควร
    สำหรับเอกสารประกอบการประชุมที่สามารถเปิดเผยเป็นลายลักษณ์อักษรแล้วไม่ส่งผลกระทบต่อบริษัท
    ทางเลขานุการบริษัทจะจัดส่งให้กรรมการได้มีเวลาพิจารณาล่วงหน้าอย่างน้อย 7 วัน
    ในระหว่างการประชุมประธานในที่ประชุมได้มีการจัดสรรเวลาอย่างเพียงพอในการอภิปรายประเด็นที่สำคัญ
    อีกทั้งสนับสนุนให้กรรมการทุกท่านได้แสดงความคิดเห็นอย่างสร้างสรรค์และเป็นอิสระ
    มีการใช้ดุลยพินิจอย่างรอบคอบ ทั้งนี้ เลขานุการบริษัทจะเข้าร่วมประชุมและ
    จดบันทึกรายงานการประชุมทุกครั้ง
    ข้อมูลหรือเอกสารเกี่ยวกับการประชุมมีการเก็บไว้อย่างครบถ้วนในที่ปลอดภัย โดยในปี 2552
    มีการประชุมคณะกรรมการบริษัทรวม 6 ครั้ง นอกจากนี้
    เนื่องจากไม่ได้มีการประชุมคณะกรรมการบริษัททุกเดือน ดังนั้น
    เพื่อเป็นการส่งเสริมให้คณะกรรมการบริษัทได้รับทราบข้อมูลผลการดำเนินงานได้อย่างสม่ำเสมอ
    เลขานุการบริษัทจะจัดส่งรายงานผลการดำเนินงานเปรียบเทียบกับเป้าหมายแผนงานที่คณะกรรมการบริษัทพิจารณาอนุมัติไว้ให้คณะกรรมการบริษัทได้พิจารณารับทราบอย่างต่อเนื่องทุกเดือน

-   คณะกรรมการที่ไม่เป็นผู้บริหารมีการประชุมร่วมกันอย่างน้อยปีละ 1 ครั้ง ซึ่งในปี 2552
    ได้จัดประชุมในเดือนกันยายน
    และได้มีการสรุปประเด็นการพิจารณาและข้อเสนอแนะที่เป็นประโยชน์ต่อคณะกรรมการบริษัทและฝ่ายบริหารได้รับทราบเพื่อนำไปดำเนินการแก้ไขปรับปรุงต่อไป

-   คณะกรรมการบริษัทมีการประเมินผลการปฏิบัติงานทั้งคณะทุกครั้งที่ประชุมคณะกรรมการบริษัท
    เพื่อนำผลที่ได้จากการประเมินมาปรับปรุงพัฒนาการปฏิบัติหน้าที่กรรมการให้ดียิ่งขึ้น
    และมีการประเมินผลการปฏิบัติงานตนเองของคณะกรรมการบริษัทเป็นประจำทุกปี
    ซึ่งคะแนนประเมินตนเองของคณะกรรมการบริษัทโดยรวมในปี 2552 ได้คะแนนเฉลี่ยร้อยละ
    95.99 โดยเรียงลำดับแต่ละหมวดตามคะแนนประเมินจากมากไปน้อยได้ดังนี้ 1)
    ความสัมพันธ์กับฝ่ายจัดการ 2) การทำหน้าที่ของกรรมการ 3) การประชุมคณะกรรมการ 4)
    บทบาท หน้าที่ และความรับผิดชอบของคณะกรรมการ
    5)โครงสร้างและคุณสมบัติของคณะกรรมการ
    6) การพัฒนาตนเองของกรรมการและการพัฒนาผู้บริหาร นอกจากนี้
    ยังมีการสรุปแนวทางการดำเนินงานของคณะกรรมการ
    และการประเมินสถานการณ์ในการดำเนินธุรกิจของบริษัทในปีต่อไปว่าควรมุ่งเน้นเรื่องใดเป็นกรณีพิเศษ
    โดยมีการนำเสนอให้กรรมการ
    ทุกท่านรับทราบเพื่อเป็นแนวทางในการปฏิบัติงานอย่างมีประสิทธิภาพ ประสิทธิผล
    และเป็นการเตรียมความพร้อมในการป้องกันปัญหาและความเสี่ยงต่างๆ
    ที่อาจเกิดขึ้นในการดำเนินธุรกิจได้อย่างทันท่วงที

-   คณะกรรมการสรรหาและกำหนดค่าตอบแทน
    เป็นผู้กำหนดเกณฑ์ประเมินผลการปฏิบัติงานของกรรมการผู้จัดการใหญ่
    รวมทั้งเป็นผู้ประเมินและพิจารณาค่าตอบแทนของกรรมการผู้จัดการใหญ่
    โดยมีคณะกรรมการบริหารกลุ่มเซ็นทรัลเป็นผู้นำเสนอข้อมูลเพื่อประกอบการพิจารณา
    ทั้งนี้กรรมการผู้จัดการใหญ่มีส่วนร่วมในการกำหนดเป้าหมายในการปฏิบัติงานของตนเองและรับทราบเป้าหมายที่ได้รับการอนุมัติในแต่ละปี

-   คณะกรรมการได้ดูแลให้มีการดำเนินกิจกรรมต่างๆ ตามกฎหมาย ระเบียบ ข้อบังคับต่างๆ
    อย่างเคร่งครัด
    โดยมีการนำประเด็นข้อเปลี่ยนแปลงในกฎหมายมาพิจารณาในการประชุมคณะกรรมการบริษัทเพื่อให้กรรมการได้ทราบถึงบทบาทหน้าที่และความรับผิดชอบในฐานะกรรมการบริษัทตามกฎหมายใหม่
    และการดำเนินการด้านต่างๆ ที่เกี่ยวข้องอย่างจริงจัง โดยในปี 2552
    มีการกำหนดนโยบายเงื่อนไขปกติธุรกิจของบริษัทและนโยบายการทำรายการที่เกี่ยวโยงกันให้เป็นปัจจุบัน
    และมีการกำหนดนโยบายการรายงานการมีส่วนได้เสียของกรรมการ ผู้บริหารและผู้ที่เกี่ยวข้อง

-   คณะกรรมการมีการกำหนดมาตรการในการเปิดเผยข้อมูลส่วนได้เสียของกรรมการ ผู้บริหาร
    และผู้ที่เกี่ยวข้อง โดยรายงานครั้งแรกภายใน 30 วัน นับจากวันเข้าดำรงตำแหน่งในบริษัท
    และรายงานข้อมูล ณ วันที่ 31 ธันวาคม ของทุกปี สำหรับกรณีที่
    ระหว่างปี กรรมการหรือผู้บริหารรวมถึงบุคคลที่มีความเกี่ยวข้อง
    จำเป็นต้องเข้าทำธุรกรรมใดๆ กับบริษัทและบริษัทย่อยไม่ว่า
    โดยทางตรงหรือโดยทางอ้อม กรรมการหรือผู้บริหารมีหน้าที่แจ้งให้บริษัทรับทราบโดยไม่ชักช้า
    โดยระบุข้อเท็จจริงเกี่ยวกับลักษณะของสัญญา ชื่อของคู่สัญญา
    และส่วนได้เสียของกรรมการหรือผู้บริหารในสัญญา เพื่อความโปร่งใสในการเข้าทำธุรกรรมนั้น

-   นอกจากนี้ กรรมการและผู้บริหารต้องตอบแบบชี้แจงรายการที่เกี่ยวโยงกัน
    ในรอบบัญชีสิ้นสุดวันที่ 31 ธันวาคม เป็นประจำทุกปี
    เพื่อแสดงถึงความโปร่งใสและมีความรอบคอบและระมัดระวังในการพิจารณาเข้าทำธุรกรรมที่เกี่ยวโยงกันในรอบปี

-   เลขานุการบริษัทเป็นผู้รวบรวมข้อมูลและจัดส่งสำเนารายงานการมีส่วนได้เสียของกรรมการและผู้บริหาร
    ให้ประธานกรรมการและประธานกรรมการตรวจสอบรับทราบภายใน 7 วันทำการ
    นับแต่วันที่บริษัทได้รับรายงานนั้น พร้อมทั้งทำหน้าที่เก็บรักษารายงานการมีส่วนได้เสียดังกล่าว
    ณ ที่ทำการของบริษัท

-   คณะกรรมการได้จัดให้มีมาตรการเพื่อดูแลอย่างรอบคอบเมื่อเกิดรายการที่อาจมีความขัดแย้งทางผลประโยชน์
    มีการกำหนดนโยบายและขั้นตอนการอนุมัติรายการที่เกี่ยวโยงกันไว้อย่างชัดเจน
    และถือปฏิบัติอย่างเคร่งครัด
    โดยคณะกรรมการตรวจสอบจะสอบทานและให้ความเห็นต่อการทำรายการระหว่างกันที่มีนัยสำคัญซึ่งไม่อยู่ในอำนาจการพิจารณาของคณะกรรมการจัดการ
    และคณะกรรมการบริษัทได้พิจารณาความเหมาะสมอย่างรอบคอบ
    คำนึงถึงประโยชน์สูงสุดของบริษัทเป็นสำคัญ ซึ่งคณะกรรมการ
    ที่มีส่วนได้เสียจะไม่เข้าร่วมประชุมและงดออกเสียงในการพิจารณาวาระดังกล่าว
    และมีการเปิดเผยข้อมูลดังกล่าวทุกไตรมาสใน
    งบการเงิน รวมถึงมีการเปิดเผยไว้ในแบบแสดงข้อมูลประจำปี (แบบ 56-1)
    และรายงานประจำปี (แบบ 56-2) ด้วย0

5. การดูแลการใช้ข้อมูลภายใน

บริษัทฯ
มีการกำหนดข้อพึงปฏิบัติเกี่ยวกับการรักษาข้อมูลอันเป็นความลับไว้ในจรรยาบรรณของกรรมการ
ผู้บริหาร และพนักงาน นอกจากนี้ยังมีระเบียบที่ใช้ในการควบคุมเกี่ยวกับสารสนเทศภายใน
และระเบียบเกี่ยวกับการซื้อขายหลักทรัพย์ของบริษัท
เพื่อให้เกิดความเสมอภาคและยุติธรรมต่อผู้ถือหุ้นทุกราย
โดยมีสาระสำคัญของระเบียบและการปฏิบัติดังนี้

-   การควบคุมเกี่ยวกับสารสนเทศภายใน :
    กำหนดข้อห้ามบุคคลภายในใช้สารสนเทศที่สำคัญที่ยังมิได้เปิดเผยต่อ
    ประชาชนเพื่อทำการซื้อหรือขายหุ้น บริษัทฯ หรือเพื่อประโยชน์ส่วนตน
    และห้ามบุคคลภายในนำสารสนเทศภายในออกเปิดเผย
    ทำให้บุคคลภายนอกได้ประโยชน์จากการซื้อขายหุ้น บริษัทฯ
    โดยอาศัยสารสนเทศที่ยังไม่ได้เปิดเผยนั้น ซึ่งกรรมการ ผู้บริหารและพนักงาน
    ทุกคนต้องถือปฏิบัติอย่างเคร่งครัด
    หากละเลยหรือไม่ปฏิบัติตามถือว่าเป็นการปฏิบัติผิดระเบียบและอาจจะถูกลงโทษ
    นอกจากนี้บุคคลภายนอกซึ่งมีโอกาสเข้ามาเกี่ยวข้องหรือมีโอกาสได้ล่วงรู้สารสนเทศภายในที่สำคัญของบริษัท
    ต้องลงนามในข้อตกลงการรักษา
    ความลับข้อมูล (Confidentiality Agreement)
    เพื่อให้มั่นใจว่าบุคคลเหล่านั้นจะใช้ความระมัดระวังรักษาความลับและสารสนเทศ
    ภายในทำนองเดียวกับผู้บริหารและพนักงานของบริษัท
    ซึ่งหากผู้บริหารและพนักงานรายใดฝ่าฝืนไม่ปฏิบัติตามถือเป็นความผิด
    ทางวินัย และถือเป็นความผิดตามมาตรา 241 และ 242
    แห่งพระราชบัญญัติหลักทรัพย์และตลาดหลักทรัพย์ พ.ศ.2535

-   การถือหลักทรัพย์ บริษัทฯ

    1.  กรรมการ ผู้บริหาร และพนักงานของบริษัท ที่มีโอกาสได้ทราบสารสนเทศภายใน ต้องไม่
        ซื้อ ขาย โอน หรือรับโอน
        หลักทรัพย์ บริษัทฯ โดยอาศัยสารสนเทศภายในที่ยังไม่เปิดเผยของบริษัท
        สำหรับระยะเวลาตั้งแต่วันที่ได้รับทราบผลประกอบการ
        หรือสารสนเทศภายในที่สำคัญซึ่งยังไม่เปิดเผยของ บริษัทฯ
        จนถึงวันประกาศและจัดส่งผลประกอบการของบริษัทต่อตลาดหลักทรัพย์แห่งประเทศไทย
        ไปแล้ว 3 วัน ซึ่งในทางปฏิบัติหน่วยงานกำกับดูแล จะแจ้งอีเมลล์
        ห้ามกรรมการ ผู้บริหาร และพนักงานซื้อ ขาย โอน หรือรับโอนหลักทรัพย์ บริษัทฯ
        ล่วงหน้า 30 วัน ก่อนวันประกาศผลประกอบการและสารสนเทศที่สำคัญ

    2.  แจ้งให้กรรมการ และผู้บริหาร ตามคำนิยามของตลาดหลักทรัพย์แห่งประเทศไทย
        รวมถึงผู้อำนวยการฝ่ายการเงินและฝ่ายบัญชี
        ได้ทราบถึงหน้าที่ในการรายงานการเปลี่ยนแปลงการถือครองหลักทรัพย์ ของตนเอง
        คู่สมรส และบุตรที่
        ยังไม่บรรลุนิติภาวะ ตามมาตรา 59 และบทกำหนดโทษตามมาตรา 275
        แห่งพระราชบัญญัติหลักทรัพย์และ
        ตลาดหลักทรัพย์ พ.ศ.2535

    3.  กำหนดให้กรรมการ ผู้บริหารและพนักงาน ที่มีการเปลี่ยนแปลงการถือครองหลักทรัพย์
        บริษัทฯ
        มีหน้าที่จัดทำรายงานสรุปการถือครองหลักทรัพย์เพื่อแจ้งต่อหน่วยงานที่มีหน้าที่กำกับดูแลภายในบริษัททุกไตรมาส

    4.  รายงานสรุปการถือครองหลักทรัพย์ของกรรมการและผู้บริหารรวมคู่สมรสและบุตรที่ยังไม่บรรลุนิติภาวะให้
        คณะกรรมการบริษัททราบทุกไตรมาส

ทั้งนี้ ในปี 2552 บริษัทฯ ไม่ได้รับข้อร้องเรียนใดๆ
เกี่ยวกับการกระทำความผิดของกรรมการและผู้บริหารเกี่ยวกับการใช้ข้อมูลภายในในทางมิชอบ

6. บุคลากร

ณ วันที่ 31 ธันวาคม 2552 บริษัทฯ มีพนักงานทั้งหมด 2,763 คน แยกตามสาขา ดังนี้

  ------------------- ---------- ---------- ---------- ---------- ----------
  สาขา / ปี            2548       2549       2550       2551       2552

  สำนักงานใหญ่          289        349        417        584        631

  ลาดพร้าว             192        191        193        183        178

  รามอินทรา            51         51         54         50         53

  ปิ่นเกล้า              159        181        180        146        141

  พัทยาเซ็นตอร์          54         72         88         96         89

  เชียงใหม่             142        144        143        143        142

  พระราม 3            126        105        106        107        106

  บางนา               191        187        205        183        179

  พระราม 2            150        155        159        142        141

  เซ็นทรัลเวิลด์          222        302        405        387        396

  รัตนาธิเบศร์           71         85         99         96         96

  หลังสวน              3          4          4          4          4

  สาขา / ปี            2548       2549       2550       2551       2552

  แจ้งวัฒนะ             -          -          -          -          127

  พัทยาบีช              -          -          -          -          149

  อุดรธานี              -          -          -          -          121

  ชลบุรี                -          -          -          -          100

  ขอนแก่น              -          -          -          -          110

  รวม                 1,650      1,826      2,053      2,121      2,763
  ------------------- ---------- ---------- ---------- ---------- ----------

จำนวนพนักงาน ณ สิ้นปี 2552 เพิ่มขึ้นจากปี 2551 จำนวน 642 คน หรือคิดเป็นร้อยละ 30
เนื่องจากบริษัทฯ มีการขยายธุรกิจเพิ่มขึ้น โดยในปี 2552 บริษัทมีการเปิดศูนย์การค้าใหม่จำนวน 3
แห่ง ได้แก่ โครงการเซ็นทรัล เฟสติวัล พัทยาบีช โครงการเซ็นทรัลพลาซาชลบุรี
และโครงการเซ็นทรัลพลาซา ขอนแก่น นอกจากนี้ได้มีการเข้าซื้อโครงการเซ็นทรัลพลาซาอุดรธานี
และโรงแรมเซ็นทาราอุดรธานี ในเดือนเมษายน 2552

ผลตอบแทนรวมของพนักงาน

  ------------------------- ------------- ------------- ------------- ------------- ---------------
  รูปแบบค่าตอบแทน(บาท) / ปี    2548          2549          2550          2551          2552

  เงินเดือน โบนัส              482,432,029   555,319,862   662,013,352   828,328,324   1,034,534,094
  เงินสบทบกองทุนสำรองเลี้ยงชีพ                                                           
  และสวัสดิการ                                                                        
  ------------------------- ------------- ------------- ------------- ------------- ---------------

  6.1 การพัฒนาองค์กร (Organization Development)

บริษัทฯ ยึดมั่นพันธกิจในการ “มุ่งสร้างการเติบโตทางธุรกิจอย่างยั่งยืน เพื่อความพึงพอใจสูงสุด
ต่อผู้ถือหุ้น คู่ค้า พนักงาน ลูกค้า และสังคม” ตลอดระยะเวลา 4 ปีที่ผ่านมา บริษัทฯ
มุ่งเน้นการพัฒนาองค์กรอย่างจริงจังและต่อเนื่อง เพื่อให้ บริษัทฯ
เป็นองค์กรแห่งการเรียนรู้และเป็นองค์กรที่มีสมรรถนะสูง (High Performance
Organization) โดยสร้างรากฐานที่แข็งแกร่งทางวัฒนธรรมองค์กรและจริยธรรมในการทำงาน
รวมถึงการแสดงจิตอาสาของพนักงานต่อชุมชนและสังคม
ควบคู่กับการพัฒนานวัตกรรมในการดำเนินงานและเพิ่มประสิทธิภาพในกระบวนการบริหารงานที่สำคัญ
เพื่อให้การดำเนินงานบรรลุผลตามเป้าหมายที่วางไว้และเกิดผลประโยชน์อย่างยั่งยืนร่วมกันของผู้มีส่วนได้เสียทุกฝ่าย

จากกลยุทธ์สู่การปฏิบัติ เพื่อการเป็นองค์กรที่ยั่งยืน

เพื่อผลักดันกลยุทธ์หลักขององค์กรไปสู่การปฎิบัติอย่างมีประสิทธิผล
งานด้านการพัฒนาองค์กรของส่วนงานต่างๆ
จำเป็นอย่างยิ่งที่จะต้องดำเนินไปในทิศทางที่สนับสนุนซึ่งกันและกัน
สอดคล้องกับกลยุทธ์หลักของบริษัทรวมถึงตอบสนองเป้าหมายขององค์กร บริษัทฯ
ได้จัดตั้งคณะกรรมการ CPN Steering Committee
โดยมีผู้บริหารระดับสูงของบริษัทเป็นกรรมการ
ทำหน้าที่ในการกำกับดูแลและให้ความเห็นชอบต่อแผนงานระดับกลยุทธ์รวมถึงให้คำแนะนำและสนับสนุนการตัดสินใจที่จะส่งผลต่อการเพิ่มประสิทธิภาพการบริหารงานขององค์กรในภาพรวม

ปี 2552 ที่ผ่านมา
เป็นปีแรกที่การพัฒนาองค์กรดำเนินไปภายใต้กรอบของการทำงานขององค์กรที่มีสมรรถนะสูง
จึงมุ่งเน้นการพัฒนาองค์กรใน 3 ส่วน ประกอบด้วย

การสร้างรากฐานที่แข็งแกร่งทางวัฒนธรรมองค์กรและจริยธรรมในการทำงาน
รวมถึงการแสดงจิตอาสาของพนักงานต่อชุมชนและสังคม

บริษัทฯ เชื่อมั่นว่าการดำเนินธุรกิจบนพื้นฐานของความมีจริยธรรมและคุณธรรม
โดยยึดมั่นในค่านิยมองค์กรและคำนึงถึงผลประโยชน์ของผู้มีส่วนได้เสียทุกฝ่ายเป็นรากฐานสำคัญของการเติบโตทางธุรกิจอย่างยั่งยืน
นอกเหนือจากการบัญญัติ
หลักบรรษัทภิบาล 6 ข้อ อันได้แก่ ซื่อสัตย์สุจริต เปิดกว้างโปร่งใส ให้ความเป็นธรรม
ให้ความเสมอภาค ยึดมั่นคำสัญญา และ ใส่ใจดูแลสังคม และค่านิยม องค์กร คือ
สร้างสรรค์ด้วยความเชื่อมั่น สู่ความเป็นเลิศร่วมกัน บริษัทฯ
ยังส่งเสริมให้พนักงานทั่วทั้งองค์กรมีส่วนร่วมในปฏิบัติผ่านการจัดกิจกรรมรณรงค์ส่งเสริมและตอกย้ำหลักบรรษัทภิบาลและค่านิยมองค์กร
ที่หลากหลาย อาทิ
การกำหนดวาระการประชุมเรื่องบรรษัทภิบาลเป็นหนึ่งในหัวข้อการประชุมประจำเดือน
การปฐมนิเทศเรื่อง
บรรษัทภิบาลและค่านิยมองค์กร การจัดประกวดด้านค่านิยม การจัดโครงการ “CPN อาสา”
เพื่อให้พนักงานได้ทำกิจกรรมเพื่อชุมชนและสังคมร่วมกัน
รวมถึงการการสำรวจความคิดเห็นของพนักงาน (Employee Opinion Survey หรือ EOS)
การแสดงความคิดเห็นของพนักงานผ่าน ตู้ปณ.99 และกล่องรับฟังความคิดเห็น (idea-BOX)
ซึ่งติดตั้งอยู่ตามจุดต่างๆ ภายในสำนักงาน การรับฟังเสียงของเพื่อนพนักงาน (Voice of
Internal Customer หรือ VoIC) เพื่อรับทราบสถานะและกำหนดจุดที่ควรปรับปรุง
และการมอบรางวัล
“คนดี คน CPN” ให้กับพนักงานที่ปฏิบัติตัวเป็นแบบอย่างที่ดี (รายละเอียดเพิ่มเติมในหัวข้อ
“หลักการกำกับดูแลกิจการที่ดี”)

มุ่งสร้างองค์กรแห่งการเรียนรู้ ควบคู่กับการส่งเสริมนวัตกรรมในการดำเนินงาน

โครงการ “CPN ยิ่งให้ยิ่งรู้”

เพื่อส่งเสริมการเป็นองค์กรแห่งการเรียนรู้ แบ่งปันความรู้ภายในองค์กร
ทั้งระหว่างผู้บริหารและพนักงาน และ ระหว่างเพื่อนพนักงานด้วยกัน บริษัทฯ
จึงสนับสนุนให้ทุกหน่วยงานทั่วทั้งองค์กรจัดกิจกรรม”ยิ่งให้ยิ่งรู้” เป็นประจำ
โดยมีวัตถุประสงค์เพื่อให้เกิดการแลกเปลี่ยนความรู้ ประสบการณ์ และเรื่องราวดีๆ
ภายในองค์กรอย่างน่าสนใจ นอกจากกิจกรรม”ยิ่งให้ยิ่งรู้”แล้ว เพื่อเป็นการเสริมการรับรู้พร้อมๆ
กับการผ่อนคลายระหว่างการทำงาน บริษัทฯ จึงได้ริเริ่มให้มี “CPN Radio – Boots up Your
Life, Brighten up Your Health”
ซึ่งเป็นการจัดรายการสั้นผ่านระบบเสียงตามสายเพื่อให้ข้อมูลที่เป็นประโยชน์ระหว่างเวลางานพร้อมกับเสียงเพลง
ซึ่งจะช่วยให้พนักงานได้ผ่อนคลายจากการทำงานชั่วขณะและรับทราบข่าวสารความรู้ไปในเวลาเดียวกัน

โครงการ “Idea Sparking”

บริษัทฯ มีความเชื่อว่ารากฐานของนวัตกรรมในองค์กรย่อมเกิดจากความคิดสร้างสรรค์
คิดแบบไม่ติดกรอบของบุคลากรในองค์กร บริษัทฯ
จึงเปิดโอกาสให้พนักงานจากทุกหน่วยงานทุกระดับชั้นได้แสดงความคิดสร้างสรรค์ผ่านโครงการ
“Idea Sparking” และได้รณรงค์ส่งเสริมโดยใช้ระบบการสะสมรางวัลที่จูงใจ ส่งผลให้ตลอดปี
2552 มีพนักงานกว่า 800 คน ร่วมส่งไอเดียดีๆ
ในการพัฒนาองค์กรและปรับปรุงกระบวนการทำงานกว่า 1,800 ไอเดีย

โครงการ “Dream Team”

นอกจากการส่งเสริมการคิดสร้างสรรค์รายบุคคลแล้ว บริษัทฯ
ยังส่งเสริมกระบวนการคิดร่วมกันระหว่างกลุ่มคนทำงาน ภายใต้กรอบความคิดแบบ PDCA
(Plan-Do-Check-Act) ซึ่งเป็นเครื่องมือที่จะฝึกให้พนักงานวิเคราะห์และแก้ปัญหาอย่างเป็นระบบ
โครงการ “Dream Team” นี้ เริ่มดำเนินการแล้วใน 3 สาขานำร่องคือ เซ็นทรัลเวิลด์
เซ็นทรัลพลาซา บางนา และเซ็นทรัลพลาซา เชียงใหม่ แอร์พอร์ต ซึ่งปี 2552 ที่ผ่านมา บริษัทฯ
มีกลุ่ม Dream Team เกิดขึ้นกว่า 50 กลุ่ม

โครงการ “CPN Quality Award”

นวัตกรรมส่วนหนึ่งขององค์กรเกิดขึ้นจากการผลักดันผ่านโครงการ “CPN Quality Award”
ที่ส่งเสริมให้พนักงานทุกระดับรวมกลุ่มเพื่อคิดหาแนวทางและกระบวนการในการพัฒนาการทำงานและการให้บริการเพื่อเพิ่มความพึงพอใจให้แก่ลูกค้า
โดยมีวัตถุประสงค์ในโครงการ ดังนี้

  • เสริมสร้างแนวคิด หลักการ และเครื่องมือ
  เพื่อนำไปปรับกระตุ้นให้เกิดการเปลี่ยนแปลงในทางที่ดีภายในหน่วยงาน
  ของตน

  • พัฒนาศักยภาพการเป็นผู้นำการเปลี่ยนแปลงภายในองค์กร (CPN Innovator)

  • เสริมสร้างบรรยากาศแห่งการแบ่งปันและแลกเปลี่ยนความรู้ (Knowledge Sharing)
  ภายในองค์กร

สำหรับโครงการ CPN Quality Award ปี 2552 นั้น
มุ่งเน้นการสร้างความพึงพอใจให้กับลูกค้าและพัฒนาประสิทธิภาพการทำงานผ่านการวิเคราะห์และปรับปรุงกระบวนการทำงาน
(Business Process Improvement) และสร้างสรรค์กระบวนการทำงานใหม่ (Innovation)
ที่เปลี่ยนแปลงกระบวนการทำงานประจำวันให้มีประสิทธิภาพและตอบสนองความต้องการของลูกค้าทั้งภายในและภายนอก

พัฒนาระบบและปรับปรุงกระบวนการบริหารงานที่สำคัญ

การพัฒนาองค์กรตามแนวทางรางวัลคุณภาพแห่งชาติ (Thailand Quality Award)

ตลอดปี 2552 บริษัทฯ ขยายขอบเขตในการประยุกต์ใช้แนวทาง Thailand Quality Award
หรือ TQA เพื่อพัฒนาระบบการบริหารจัดการศูนย์การค้าสำหรับ 3 ศูนย์การค้านำร่อง คือ
เซ็นทรัลเวิลด์ เซ็นทรัลพลาซา บางนา และเซ็นทรัลพลาซา เชียงใหม่ แอร์พอร์ต
โดยมุ่งเน้นการพัฒนาระบบการบริหารและถ่ายทอดกลยุทธ์ การสื่อสารภายในองค์กรที่มีประสิทธิภาพ
การยกระดับความผูกพันของพนักงานกับองค์กร
การปรับปรุงกระบวนการทำงานและการสร้างสรรค์นวัตกรรม รวมถึงการติดตาม เทียบเคียง
และประเมินผลการปฏิบัติงาน เพื่อการนำองค์กรสู่ความเป็นเลิศ

การเรียนรู้ที่ได้จากศูนย์การค้านำร่องจะถูกนำไปใช้พัฒนากรอบแนวคิดในการพัฒนาระบบบริหารศูนย์การค้าอื่นของ
บริษัทฯ และพัฒนาคู่มือการบริหารจัดการที่มีประสิทธิภาพของบริษัทฯต่อไป

โครงการพัฒนาและยกระดับการให้บริการสู่ความเป็นเลิศ (Service Excellence)

หนึ่งในโครงการพัฒนาและยกระดับการให้บริการภายใต้การริเริ่มของสำนักส่งเสริมมาตรฐาน
(สสม.) สายงานบริหารทรัพย์สิน คือ การพัฒนาวิทยากรภายในองค์กรภายใต้ชื่อโครงการ “STAR
Trainers” ที่ทำการคัดเลือกบุคลากรจากหน่วยงานที่สัมผัสกับลูกค้า อาทิ ร้านค้าสัมพันธ์
ลูกค้าสัมพันธ์ อาคาร-งานระบบ ส่งเสริมการขาย และปฎิบัติการ-การเงิน มาฝึกอบรมหลักสูตร
CPN Service with the Heart
เพื่อพัฒนาทักษะการเป็นวิทยากรและเพิ่มพูนความสามารถด้านการเป็นวิทยากรภายในองค์กรที่เหมาะสม
พร้อมเดินทางไปถ่ายทอดความรู้และเทคนิคการให้บริการในแบบฉบับของ บริษัทฯ
และเน้นย้ำความสำคัญของการบริการให้กับเพื่อนพนักงานในหน่วยงานอื่นต่อไป

การปรับปรุงกระบวนการทางธุรกิจ (Business Process Improvement)

บริษัทฯ
ตระหนักดีว่าปัจจัยหนึ่งแห่งความสำเร็จขององค์กรคือการมีกระบวนการทำงานที่ได้มาตรฐานและมีประสิทธิภาพ
สนับสนุนกลยุทธ์ทางธุรกิจ เหมาะสมกับสถานการณ์ และ ก้าวทันเทคโนโลยีที่เปลี่ยนไป บริษัทฯ
จึงมีการทบทวนและปรับปรุงกระบวนการทำงานให้เหมาะสมอยู่เสมอ โดยในปี 2552 บริษัทฯ
เริ่มดำเนินโครงการจัดทำเครื่องมือด้านการบริหารและการจัดการระดับองค์กร คือ Enterprise
Resource Planning (ERP) เพื่อเตรียมความพร้อมสู่การบริหารและการจัดการระดับ World
Class
โดยมุ่งเน้นผลลัพท์ 2 ด้าน คือ

  – การปรับปรุงประสิทธิภาพและประสิทธิผล (Productivity Improvement)

  – การเสริมสร้างขีดสมรรถนะ (Capacity-building)
  และการสร้างความพร้อมเชิงยุทธศาสตร์ (Strategic Readiness)

การบริหารงานตามระบบมาตรฐานการทำงานสากล (International Standard
Management)

เพื่อตอบสนองวิสัยทัศน์ในการเป็นผู้นำด้านการพัฒนาศูนย์การค้าด้วยมาตรฐานระดับโลก บริษัทฯ
จึงนำระบบการบริหารคุณภาพตามมาตรฐาน ISO 9001:2008, ISO 14001:2004 และ ISO
27001:2005 มาใช้ในการบริหารจัดการองค์กร

การบริหารจัดการศูนย์การค้าตามมาตรฐาน ISO 9001:2008

จนถึงปัจจุบัน บริษัทฯ ได้ขอการรับรองระบบบริหารคุณภาพตามมาตรฐาน ISO9001:2000 แล้วใน
10 โครงการ ด้วยกัน ได้แก่ โครงการเซ็นทรัลพลาซา ลาดพร้าว, โครงการเซ็นทรัลพลาซา
ปิ่นเกล้า, โครงการเซ็นทรัลพลาซา พระราม 2, โครงการเซ็นทรัลพลาซา บางนา,
โครงการเซ็นทรัลพลาซา รัชดา-พระราม 3, โครงการเซ็นทรัลพลาซา รามอินทรา,
โครงการเซ็นทรัลพลาซา เชียงใหม่ แอร์พอร์ต, โครงการเซ็นทรัลพลาซา รัตนาธิเบศร์,
โครงการเซ็นทรัล เซ็นเตอร์ พัทยา และโครงการเซ็นทรัลเวิลด์

สำหรับแผนงานในปี 2553 นั้น บริษัทฯ จะดำเนินการปรับปรุงระบบการบริหารจัดการศูนย์การค้าทั้ง
10 โครงการที่ได้มาตรฐาน ISO9001:2000 ไปแล้วนั้น เพื่อปรับเวอร์ชั่นเป็นมาตรฐาน
ISO9001:2008 นอกจากนั้น ยังจะทำการความพร้อม
สำหรับศูนย์การค้าใหม่ 4 โครงการ ได้แก่ โครงการเซ็นทรัลพลาซา ศูนย์แจ้งวัฒนะ,
โครงการเซ็นทรัลเฟสติวัล พัทยา บีช, โครงการเซ็นทรัลพลาซา ชลบุรี และ
โครงการเซ็นทรัลพลาซา ขอนแก่น เพื่อนำเข้าสู่ระบบบริหารคุณภาพตามมาตรฐาน ISO9001:2008
ต่อไป โดยปี 2553 นี้ บริษัทฯ จะเร่งดำเนินการขอการรับรองให้กับโครงการเซ็นทรัลพลาซา
ศูนย์แจ้งวัฒนะ และ โครงการเซ็นทรัลเฟสติวัล พัทยา บีช เป็นลำดับแรก

ระบบการจัดการสิ่งแวดล้อมตามมาตรฐาน ISO 14001:2004

ในปี 2552 ที่ผ่านมา บริษัทฯ
ได้ขยายระบบการจัดการสิ่งแวดล้อมตามข้อกำหนดมาตรฐานของการจัดการสิ่งแวดล้อม
ISO14001:2004 จากโครงการเซ็นทรัลพลาซา ปิ่นเกล้า และ โครงการเซ็นทรัลพลาซา บางนา
ที่ได้รับการรับรองแล้ว ไปยังโครงการเซ็นทรัลพลาซา เชียงใหม่ แอร์พอร์ต, โครงการเซ็นทรัล
เซ็นเตอร์ พัทยา และ โครงการเซ็นทรัลเวิลด์
โดยกำหนดที่จะดำเนินการขอการรับรองระบบการจัดการสิ่งแวดล้อมให้แก่ 3 ศูนย์การค้านี้ในปี
2553 ก่อนที่จะขยายขอบเขตการขอการรับรองให้ครอบคลุมในทุกสาขาต่อไป

  6.2 การคัดเลือกและสรรหาบุคลากร

เพื่อรองรับการขยายตัวทางธุรกิจอย่างต่อเนื่องและการเปิดโครงการใหม่ 4
โครงการรวมถึงการเข้าซื้อกิจการอีก 1 โครงการในปี 2552
การคัดเลือกและสรรหาบุคลากรที่มีความรู้ความสามารถเข้าร่วมเป็นทีมงานของ บริษัทฯ
ยังคงเน้นไปที่กิจกรรมการรับสมัครงานแบบ Mass Recruitment ณ
บริเวณที่ใกล้กับที่ตั้งโครงการใหม่ เพื่อเป็นการส่งเสริมการสร้างอาชีพให้กับประชากรท้องถิ่น
นอกเหนือจากนั้น บริษัทฯ ยังดำเนินกิจกรรมสรรหาและคัดเลือกพนักงานผ่านช่องทางอื่น อาทิ
การรับสมัครงานผ่านทางเว็บไซต์จัดหางานต่าง ๆ การประชาสัมพันธ์โดยการใช้สื่อสิ่งเพิ่มเติม
รวมถึงการเข้าร่วมกิจกรรมการรับสมัครงานกับสถาบันการศึกษาต่างๆ อาทิ งาน Campus
Recruitment, Career Week หรืองาน Job Fair ต่าง ๆ ซึ่งในปี 2552
ที่ผ่านมามีผู้เข้าร่วมสมัครงานกับ บริษัทฯ มากกว่า 45,000 คน

6.3 การบริหารงานบุคคล

บริษัทฯ ดำเนินการบริหารทรัพยากรมนุษย์ภายใต้แนวคิดที่ต้องการให้พนักงานรู้สึกเป็นสุข
และมีความภาคภูมิใจในการเป็นสมาชิกขององค์กร ดังนั้น บริษัทฯ
จึงได้กำหนดนโยบายด้านการกำหนดและบริหารค่าตอบแทนให้อยู่ในระดับที่แข่งขันได้ในกลุ่มอุตสาหกรรมหรือวิชาชีพเดียวกันในตลาดแรงงาน
และยังมีการกำหนดสิทธิประโยชน์ต่างๆ ที่สูงกว่าข้อกำหนดของกฎหมายแรงงาน เช่น
การจัดตั้งกองทุนสำรองเลี้ยงชีพ ค่ารักษาพยาบาลพิเศษ การประกันชีวิตและการประกันสุขภาพกลุ่ม
เงินช่วยเหลือฉุกเฉิน
เงินช่วยเหลือพนักงานที่สมรส เงินช่วยเหลืองานศพของบุคคลในครอบครัวพนักงาน
สวัสดิการวันหยุดวันเกิด เป็นต้น
นอกเหนือจากการกำหนดค่าตอบแทนให้สามารถแข่งขันในตลาดแรงงานได้แล้ว บริษัทฯ
ยังตระหนักให้ความสำคัญกับระบบความยุติธรรมภายในองค์กร (Internal Equity) ดังนั้น ในปี
2552 ที่ผ่านมา บริษัทฯ จึงได้มีการพัฒนาระบบการประเมินผลการปฏิบัติงาน โดยนำ Balanced
Scorecard และการกำหนดตัวชี้วัด (Key Performance Indicator หรือ KPI)
ในระดับองค์กร ระดับศูนย์/ฝ่าย และระดับแผนก
มาใช้ร่วมกับการประเมินผลการปฏิบัติงานรายบุคคล
รวมทั้งระบบการจัดกลุ่มพนักงานตามผลการปฏิบัติงานให้มีความชัดเจนและเป็นธรรมมากขึ้น

นอกเหนือจากนั้น บริษัทฯ
มีความเชื่อมั่นว่าสร้างสัมพันธ์ที่ดีระหว่างกันภายในกลุ่มพนักงานในสายงานเดียวกันและข้ามสายงานจะทำให้พนักงานปฏิบัติงานด้วยความสุขอันจะส่งผลดีต่อผลการปฏิบัติงาน
ดังนั้น บริษัทฯ จึงจัดกิจกรรมสานสัมพันธ์ต่างๆ อย่างสม่ำเสมอ
เพื่อเป็นการเสริมสร้างความสัมพันธ์ที่ดีภายในองค์กร กิจกรรมหลักที่ได้จัดขึ้นในรอบปีที่ผ่านมา อาทิ

โครงการชมรมคน CPN หรือ CPN Club
ซึ่งจัดขึ้นเพื่อให้พนักงานได้มีโอกาสร่วมดำเนินกิจกรรมในสิ่งที่ตนเองรัก
อีกทั้งยังช่วยส่งเสริมให้พนักงานมีสุขภาพกายและสุขภาพจิตใจที่ดี

กิจกรรมการแข่งขันกีฬาสี หรือ CPN Sports Day
เพื่อส่งเสริมพนักงานให้ตระหนักถึงความสำคัญของการออกกำลังกาย

การตรวจสุขภาพประจำปี โดยจัดให้กับพนักงานทุกระดับชั้น
เพื่อส่งเสริมให้พนักงานตระหนักถึงการมีสุขภาพและคุณภาพชีวิตที่ดี

กิจกรรมเพื่อสังคม และชุมชน อาทิเช่น
การร่วมบริจาคโลหิตเพื่อถวายเป็นพระราชกุศลแด่สมเด็จพระนางเจ้าฯพระบรมราชินีนาถ
โดยในปีที่ผ่านมามียอดบริจาคโลหิตสูงกว่า 9,000,000 ซีซี

โครงการเศรษฐกิจพอเพียงเทิดไท้องค์ราชันย์
เพื่อให้พนักงานได้รับรู้ถึงแนวพระราชดำริขององค์พระบาทสมเด็จพระเจ้าอยู่หัวฯ
และสามารถนำแนวพระราชดำริไปใช้ในการดำเนินชีวิตได้ กิจกรรมหนึ่งของโครงการคือ
การประกวดการทำบัญชีรับ – จ่าย เป็นต้น

โครงการมอบทุนการศึกษาแก่พนักงาน เพื่อส่งเสริมการศึกษาและพัฒนาศักยภาพในสายงาน บริษัทฯ
ให้การสนับสนุนพในรูปของทุนการศึกษาแก่พนักงานที่มีความประสงค์จะศึกษาต่อในระดับชั้นมัธยมศึกษาตอนปลาย
ถึงระดับปริญญาตรี

โครงการมอบทุนการศึกษาแก่บุตรพนักงาน
เพื่อเป็นการแบ่งเบาภาระค่าใช้จ่ายของพนักงานที่มีผลการปฏิบัติงานดี บริษัทฯ
จึงสนับสนุนทุนการศึกษาแก่บุตรของพนักงานที่กำลังศึกษาอยู่ในระดับชั้นประถมศึกษาถึงระดับปริญญาตรี

โครงการร่วมทำบุญตักบาตรในวันวิสาขบูชา
เพื่อให้พนักงานได้มีโอกาสเข้าร่วมพิธีทางศาสนาร่วมกับบริษัทฯ
และส่งเสริมให้พนักงานมีสุขภาพจิตที่ดี

6.4 การพัฒนาทรัพยากรมนุษย์

บริษัทฯ ตระหนักดีว่าทรัพยากรมนุษย์เป็นทรัพยากรที่มีค่ายิ่งขององค์กร
โดยเป็นหัวใจสำคัญในการดำเนินงานต่างๆ
ที่จะผลักดันให้องค์กรสามารถขับเคลื่อนตามกลยุทธ์และบรรลุเป้าหมายตามที่วางไว้ได้
ซึ่งจะทำให้องค์กรสามารถเติบโตได้อย่างยั่งยืนและมีความได้เปรียบเชิงธุรกิจ ในรอบปี 2552
ที่ผ่านมา บริษัทฯ ได้ให้ความสำคัญกับพนักงานทุกระดับเพื่อพัฒนาความรู้ความสามารถ
และทักษะในการปฏิบัติงาน ควบคู่ไปกับการพัฒนาระบบการบริหารทรัพยากรมนุษย์ในด้านต่างๆ
เพื่อให้มั่นใจว่าบุคลากรของ บริษัทฯ
มีความเหมาะสมกับภารกิจที่รับผิดชอบและสนับสนุนกลยุทธ์ขององค์กรได้อย่างมีประสิทธิภาพ
โดยสรุปได้ดังนี้

การจัดสร้างศูนย์ฝึกอบรม (Training Center)

ด้วยการขยายตัวทางธุรกิจของ บริษัทฯ อย่างรวดเร็ว เป็นเหตุให้ บริษัทฯ
ต้องเร่งการพัฒนาความรู้ความสามารถและทักษะต่างๆ ให้กับบุคลากร ศูนย์ฝึกอบรมของ บริษัทฯ
(CPN’s Training Center) จึงได้ถูกจัดตั้งขึ้น ณ ศูนย์การค้าเซ็นทรัลพลาซ่า ปิ่นเกล้า
ทาวเวอร์เอ ชั้น 24 และเปิดดำเนินการอย่างเป็นทางการเมื่อวันที่ 13 ตุลาคม 2552 ที่ผ่านมา
โดยศูนย์ฝึกอบรมนี้ได้ถูกออกแบบมาเพื่อสนับสนุนและส่งเสริมการเรียนรู้ทั้งในด้านของโสตทัศนูปกรณ์
ระบบเสียง รูปลักษณ์ และสิ่งอำนวยความสะดวกต่างๆ ทั้งนี้ ศูนย์ฝึกอบรมของ บริษัทฯ
ประกอบไปด้วย ห้องสัมมนาจำนวน 5 ห้อง ซึ่งความจุรวม 193 ที่นั่ง และห้องประชุมขนาดตั้งแต่
5-16 ที่นั่ง จำนวน 4 ห้องประชุม
เพื่อรองรับรูปแบบการพัฒนาแบบกลุ่มย่อยอันจะส่งเสริมให้การพัฒนาบุคลากรมีประสิทธิภาพเพิ่มมากขึ้น

การจัดการอบรมภายในองค์กร (In-house Training)

เพื่อส่งเสริมและพัฒนาศักยภาพของพนักงานให้สามารถทำงานตอบสนองต่อกลยุทธ์ขององค์กรได้อย่างมีประสิทธิผล
ที่ผ่านมา บริษัทฯ จึงมุ่งเน้นการออกแบบและพัฒนาหลักสูตรการฝึกอบรมภายในองค์กร
ทั้งที่เป็นหลักสูตรเฉพาะสำหรับพัฒนาทักษะผู้บริหาร อาทิ หลักสูตรค่ายพัฒนาศักยภาพผู้นำ
หลักสูตรค่ายผู้บริหารเลือดใหม่ของบริษัทฯ (CPNer) หลักสูตรการเป็นผู้อำนวยการการประชุม
และหลักสูตรการบริหารความเสี่ยง เป็นต้น
และหลักสูตรเพื่อพัฒนาทักษะสำหรับการปฏิบัติงานตามวิชาชีพและการเพิ่มประสิทธิภาพในการปฏิบติงาน
อาทิ หลักสูตรการพัฒนาบุคลิกภาพสำหรับนักขายมืออาชีพ หลักสูตรระบบการจัดการสิ่งแวดล้อม
หลักสูตร Fireman ขั้นรุนแรง เป็นต้น ในรอบปี 2552 ที่ผ่านมา บริษัทฯ
ได้ดำเนินการจัดอบรมบุคลากรภายในองค์กรรวมทั้งสิ้น136 หลักสูตร

การจัดการอบรมภายนอกองค์กร

นอกเหนือจากการจัดการอบรมภายในองค์กรแล้ว บริษัทฯ
ยังส่งเสริมและจัดส่งพนักงานเข้ารับการฝึกอบรมจากสถาบันที่มีชื่อเสียงและผู้ทรงคุณวุฒิทั้งในประเทศและต่างประเทศ
เพื่อเป็นการเพิ่มพูนทักษะ และความรู้ความสามารถของพนักงาน
อีกทั้งยังเป็นการสร้างเครือข่ายความสัมพันธ์ในกลุ่มธุรกิจและวิชาชีพเดียวกัน โดยในปี 2552
บริษัทฯ ได้จัดส่งพนักงานเข้ารับการอบรมจากสถาบันภายในประเทศ อาทิ จุฬาลงกรณ์มหาวิทยาลัย
มหาวิทยาลัยธรรมศาสตร์ มหาวิทยาลัยเกษตรศาสตร์ Asia Business Forum และ
สมาคมการจัดการธุรกิจ เป็นต้น
และได้ส่งพนักงานส่วนหนึ่งเข้าศึกษาดูงานและร่วมสัมมนากับสถาบันชั้นนำต่างประเทศ อาทิ
Singapore International Council of Shopping Center Conference (Singapore
ICSC) และการศึกษาดูงานภาคปฏิบัติการของศูนย์การค้าชั้นนำในประเทศจีน ญี่ปุ่น ฮ่องกง สิงคโปร์
และสหรัฐอเมริกา เป็นต้น โดยตลอดปี 2552 ที่ผ่านมา บริษัทฯ
ได้ดำเนินการจัดส่งพนักงานเข้ารับการอบรมภายนอกองค์กร รวมทั้งสิ้น 160 หลักสูตร

และเพื่อให้มั่นใจว่าระบบการบริหารทรัพยากรมนุษย์ของ บริษัทฯ
สามารถส่งเสริมการพัฒนาและเสริมสร้างศักยภาพของพนักงานให้สามารถปฏิบัติงานได้อย่างมีประสิทธิภาพ
สอดคล้องและตอบสนองต่อกลยุทธ์ขององค์กรได้เป็นอย่างดี
นอกเหนือจากการพัฒนาพนักงานด้วยการฝึกอบรมอย่างสม่ำเสมอ
ต่อเนื่องและครอบคลุมในพนักงานทุกระดับและทุกสายงานแล้ว บริษัทฯ
ยังมุ่งเน้นด้านการวางระบบการบริหารและพัฒนาทรัพยากรมนุษย์
โดยการนำเครื่องมือในการบริหารต่างๆ มาปรับใช้ ซึ่งในรอบปีที่ผ่านมานี้ บริษัทฯ
ได้มีการดำเนินการโครงการด้านการพัฒนาบุคลากร ดังนี้

โครงการ Competency Implementation Align to HRM Functions

โครงการ Competency Implementation Align to HRM Functions
เป็นโครงการต่อเนื่องจากโครงการ Competency Development & Management
ซึ่งดำเนินการแล้วเสร็จในปี 2551 โดยได้มีการกำหนดรูปแบบของทักษะ ความรู้
ความสามารถพื้นฐานที่เป็นเอกลักษณ์ของพนักงาน บริษัทฯ หรือ CPN Competency Model
และนำมาปรับใช้ในการวางแผนการพัฒนารายบุคคล (IDP: Individual Development Plan)
โดยในปี 2551 ได้เริ่มต้นที่พนักงานระดับจัดการขององค์กร ดังนั้น ในปี 2552
จึงเป็นการขยายผลมายังพนักงานระดับผู้ช่วยผู้จัดการจนถึงระดับพนักงาน นอกจากนี้ บริษัทฯ
ยังได้นำ Competency Model
นี้มาประยุกต์ใช้กับงานด้านการสรรหาและคัดเลือกและงานพัฒนาบุคลากรอีกด้วย

โครงการพัฒนาเส้นทางการเติบโตทางอาชีพ (Career Development Program)

เพื่อให้พนักงานได้รับทราบเส้นทางการเติบโตทางอาชีพของตนเองในองค์กรและสามารถวางเป้าหมายทางอาชีพของตนเองที่สอดคล้องกับการเติบโตขององค์กรได้
ในปีที่ผ่านมา บริษัทฯ จึงจัดตั้งคณะทำงานด้าน Career Design
เพื่อกำหนดเส้นทางความก้าวหน้าในสายอาชีพ (Career Path) ของทุกตำแหน่งงานในองค์กร
โดยได้ทำการประเมิน Career Model ในปัจจุบัน ออกแบบทิศทางความก้าวหน้าในอาชีพ
และพัฒนาเป็น Career Path
ของแต่ละสายวิชาชีพเพื่อนำเสนอและขอความเห็นชอบจากผู้บริหารสูงสุดของแต่ละหน่วยงาน
ก่อนที่จะนำเสนอผู้บริหารระดับสูงเพื่อขออนุมัติต่อไป

โครงการพัฒนาภาวะผู้นำในระดับบริหาร (Leadership Development Program for
Executives)

โครงการพัฒนาภาวะผู้นำในระดับบริหารนี้เป็นโครงการขยายผลต่อเนื่องจากโครงการการวางแผนสืบทอดตำแหน่งในระดับบริหาร
(Succession Plan for Executives)
ซึ่งหลังจากที่ได้กำหนดบุคคลที่จะเป็นผู้สืบทอดตำแหน่งงานในระดับบริหารและได้วางแผนการพัฒนาผู้สืบทอดตำแหน่งงานแล้ว
ปี 2552 จึงเป็นการดำเนินการพัฒนาตามแผนที่วางไว้
โดยได้กำหนดกิจกรรมการพัฒนาหลักอันประกอบไปด้วย 4 ส่วน คือ การใช้แบบสอบถาม 360
องศาเพื่อวัดประเมินความก้าวหน้าในการพัฒนาทักษะความรู้ความสามารถด้านผู้นำ
การสอนงานแบบตัวต่อตัว (1-on-1 Executives Coaching) การจัดให้มี Experiential
Learning Workshop และการเรียนรู้จากการฝึกปฎิบัติจริง (Action Learning Project)
ซึ่งผู้บริหารจากแต่ละหน่วยงานจะรวมกลุ่มกันทำโครงงานในลักษณะของ Working Group
ซึ่งจะทำให้ผู้บริหารที่เข้าร่วมโครงการได้พัฒนาทักษะและสร้างประสบการณ์ใหม่จากการทำงานจริงซึ่งเป็นโครงงานที่ตอบสนองเป้าหมายทางธุรกิจของ
บริษัทฯ
จึงเป็นกำลังสำคัญในการเสริมสร้างความเข้มแข็งของธุรกิจในอนาคตและสนับสนุนให้องค์กรเติบโตได้อย่างยั่งยืน

โครงการการวางแผนผู้สืบทอดตำแหน่ง (Succession Planning for Executives)

บริษัทฯ ได้กำหนดให้มีการดำเนินการด้านการวางแผนผู้สืบทอดตำแหน่งในระดับผู้บริหารระดับสูง
เพื่อรักษาความเชื่อมั่นของคู่ค้า ผู้ถือหุ้น และพนักงาน ในกรณีที่ผู้บริหารมีการเลื่อนตำแหน่ง โอนย้าย
หรือ ออกไปจากองค์กร
รวมทั้งเป็นการเตรียมความพร้อมในการสร้างและพัฒนาผู้บริหารเพื่อรองรับการขยายตัวขององค์กร
การดำเนินการเรื่องการวางแผนผู้สืบทอดตำแหน่งของ บริษัทฯ ประกอบด้วยขั้นตอนหลักดังนี้

1.  กำหนดตำแหน่งงานระดับบริหารที่ต้องการจัดทำแผนผู้สืบทอดตำแหน่งงาน อันได้แก่
    ตำแหน่งระดับกรรมการผู้จัดการใหญ่ รองกรรมการผู้จัดการใหญ่ ผู้ช่วยกรรมการผู้จัดการใหญ่
    ผู้อำนวยการอาวุโส และผู้อำนวยการ

2.  คณะกรรมการพิจารณาผู้สืบทอดตำแหน่งงานกำหนดความรู้ ความสามารถ
    และประสบการณ์ที่ต้องการของแต่ละ
    ตำแหน่งงาน

3.  คณะกรรมการพิจารณาผู้สืบทอดตำแหน่งงานกำหนดเครื่องมือการประเมินความรู้
    ความสามารถของแต่ละตำแหน่งงาน

4.  คณะกรรมการพิจารณาผู้สืบทอดตำแหน่งงานพิจารณาคัดเลือกผู้บริหารที่มีคุณสมบัติเข้าข่ายเพื่อเข้ารับการประเมินความรู้
    ความสามารถ ของแต่ละตำแหน่งงานที่กำหนด

5.  คณะกรรมการพิจารณาผู้สืบทอดตำแหน่งงานประเมินความรู้ความสามารถของผู้ที่เข้าข่ายโดยเทียบเคียงกับหลักเกณฑ์ความรู้ความสามารถและประสบการณ์ของแต่ละตำแหน่งงาน

6.  คณะกรรมการพิจารณาผู้สืบทอดตำแหน่งงานพิจารณาและอนุมัติรายชื่อผู้สืบทอดตำแหน่งงาน
    (Successor) ในทุกตำแหน่งงาน

7.  คณะกรรมการพิจารณาผู้สืบทอดตำแหน่งงานมอบหมายให้ฝ่ายบริหารทุนมนุษย์
    รับผิดชอบการพัฒนาผู้สืบทอดตำแหน่งงาน (Successor) ในรูปแบบต่างๆ อาทิ
    การมอบหมายงานโครงการพิเศษ การสอนงาน (Coaching)
    การเข้าอบรมเชิงปฏิบัติการด้านทักษะความเป็นผู้นำ

8.  คณะกรรมการพิจารณาผู้สืบทอดตำแหน่งงานมอบหมายให้ฝ่ายบริหารทุนมนุษย์ประเมินความรู้ความสามารถของ
    ผู้สืบทอดตำแหน่งงาน เป็นระยะๆ
    เพื่อให้มั่นใจว่าผู้สืบทอดตำแหน่งงานมีความพร้อมในการดำรงตำแหน่งงานที่วางไว้

9.  คณะกรรมการพิจารณาผู้สืบทอดตำแหน่งงานจะพิจารณารายชื่อผู้สืบทอดตำแหน่งงาน
    และผลการพัฒนาผู้สืบทอดตำแหน่งงานทุก 2 ปี
    เพื่อพิจารณาความเหมาะสมของผู้สืบทอดตำแหน่งงานในการดำรงตำแหน่งงานที่สูงขึ้น

10. คณะกรรมการพิจารณาผู้สืบทอดตำแหน่งงานสรุปผลการดำเนินการตามโครงการการวางแผนผู้สืบทอดตำแหน่งงานและรายงานคณะกรรมการสรรหาและกำหนดค่าตอบแทนทราบ